pli: Sādhu mayampi devaṁ nissāya dānāni dadeyyāma, puññāni kareyyāmā’ti.


nikaya: sn

layer: root

title_pli: Saṁyutta Nikāya 2.23 3. Nānātitthiyavagga

pli: Tassa mayhaṁ, bhante, etadahosi:


pli: ‘ahaṁ khosmi dāyako dānapati dānassa vaṇṇavādī.


pli: Dānaṁ dassāmāti vadante kinti vadeyyan’ti?


pli: So khvāhaṁ, bhante, paṭhamaṁ dvāraṁ itthāgārassa adāsiṁ.


pli: Tattha itthāgārassa dānaṁ dīyittha; mama dānaṁ paṭikkami.


pli: Atha kho maṁ, bhante, khattiyā anuyantā upasaṅkamitvā etadavocuṁ:


pli: ‘devassa kho dānaṁ dīyati; itthāgārassa dānaṁ dīyati; amhākaṁ dānaṁ na dīyati.


pli: So khvāhaṁ, bhante, dutiyaṁ dvāraṁ khattiyānaṁ anuyantānaṁ adāsiṁ.


pli: Tattha khattiyānaṁ anuyantānaṁ dānaṁ dīyittha, mama dānaṁ paṭikkami.


pli: Atha kho maṁ, bhante, balakāyo upasaṅkamitvā etadavoca:


pli: ‘devassa kho dānaṁ dīyati; itthāgārassa dānaṁ dīyati; khattiyānaṁ anuyantānaṁ dānaṁ dīyati; amhākaṁ dānaṁ na dīyati.


pli: So khvāhaṁ, bhante, tatiyaṁ dvāraṁ balakāyassa adāsiṁ.


pli: Tattha balakāyassa dānaṁ dīyittha, mama dānaṁ paṭikkami.


pli: Atha kho maṁ, bhante, brāhmaṇagahapatikā upasaṅkamitvā etadavocuṁ:


pli: ‘devassa kho dānaṁ dīyati; itthāgārassa dānaṁ dīyati; khattiyānaṁ anuyantānaṁ dānaṁ dīyati; balakāyassa dānaṁ dīyati; amhākaṁ dānaṁ na dīyati.


pli: So khvāhaṁ, bhante, catutthaṁ dvāraṁ brāhmaṇagahapatikānaṁ adāsiṁ.


pli: Tattha brāhmaṇagahapatikānaṁ dānaṁ dīyittha, mama dānaṁ paṭikkami.


pli: Atha kho maṁ, bhante, purisā upasaṅkamitvā etadavocuṁ:


pli: ‘na kho dāni devassa koci dānaṁ dīyatī’ti.


pli: Evaṁ vuttāhaṁ, bhante, te purise etadavocaṁ:


pli: ‘tena hi, bhaṇe, yo bāhiresu janapadesu āyo sañjāyati tato upaḍḍhaṁ antepure pavesetha, upaḍḍhaṁ tattheva dānaṁ detha samaṇabrāhmaṇakapaṇaddhikavanibbakayācakānan’ti.


pli: So khvāhaṁ, bhante, evaṁ dīgharattaṁ katānaṁ puññānaṁ evaṁ dīgharattaṁ katānaṁ kusalānaṁ dhammānaṁ pariyantaṁ nādhigacchāmi—


pli: ettakaṁ puññanti vā ettako puññavipākoti vā ettakaṁ sagge ṭhātabbanti vāti.


pli: Acchariyaṁ, bhante, abbhutaṁ, bhante.


pli: Yāvasubhāsitamidaṁ, bhante, bhagavatā:


pli: ‘Ye naṁ dadanti saddhāya,


pli: vippasannena cetasā;


pli: Tameva annaṁ bhajati,


pli: asmiṁ loke paramhi ca.


pli: Tasmā vineyya maccheraṁ,


pli: dajjā dānaṁ malābhibhū;


pli: Puññāni paralokasmiṁ,


pli: patiṭṭhā honti pāṇinan’”ti.


title_pli: Saṁyutta Nikāya 2.24 3. Nānātitthiyavagga

pli: Saṁyutta Nikāya 2.24


pli: 3. Nānātitthiyavagga


pli: Ghaṭīkārasutta


pli: Ekamantaṁ ṭhito kho ghaṭīkāro devaputto bhagavato santike imaṁ gāthaṁ abhāsi:


pli: “Avihaṁ upapannāse,


pli: vimuttā satta bhikkhavo;


pli: Rāgadosaparikkhīṇā,


pli: tiṇṇā loke visattikan”ti.


pli: “Ke ca te ataruṁ paṅkaṁ,


pli: maccudheyyaṁ suduttaraṁ;


pli: Ke hitvā mānusaṁ dehaṁ,


pli: dibbayogaṁ upaccagun”ti.


pli: “Upako palagaṇḍo ca,


pli: pukkusāti ca te tayo;


pli: Bhaddiyo khaṇḍadevo ca,


pli: bāhuraggi ca saṅgiyo;


pli: Te hitvā mānusaṁ dehaṁ,


pli: “Kusalī bhāsasī tesaṁ,


pli: mārapāsappahāyinaṁ;


pli: Kassa te dhammamaññāya,


pli: acchiduṁ bhavabandhanan”ti.


pli: “Na aññatra bhagavatā,


pli: nāññatra tava sāsanā;


pli: Yassa te dhammamaññāya,


pli: acchiduṁ bhavabandhanaṁ.


pli: Yattha nāmañca rūpañca,


pli: asesaṁ uparujjhati;


pli: Taṁ te dhammaṁ idhaññāya,


pli: “Gambhīraṁ bhāsasī vācaṁ,


pli: dubbijānaṁ sudubbudhaṁ;


pli: Kassa tvaṁ dhammamaññāya,


pli: vācaṁ bhāsasi īdisan”ti.


pli: “Kumbhakāro pure āsiṁ,


pli: vekaḷiṅge ghaṭīkaro;


pli: Mātāpettibharo āsiṁ,


pli: kassapassa upāsako.


pli: Virato methunā dhammā,


pli: brahmacārī nirāmiso;


pli: Ahuvā te sagāmeyyo,


pli: ahuvā te pure sakhā.


pli: Sohamete pajānāmi,


pli: vimutte satta bhikkhavo;


pli: Rāgadosaparikkhīṇe,


pli: tiṇṇe loke visattikan”ti.


pli: “Evametaṁ tadā āsi,


pli: yathā bhāsasi bhaggava;


pli: Kumbhakāro pure āsi,


pli: vekaḷiṅge ghaṭīkaro.


pli: Mātāpettibharo āsi,


pli: kassapassa upāsako;


pli: Ahuvā me sagāmeyyo,


pli: ahuvā me pure sakhā”ti.


pli: “Evametaṁ purāṇānaṁ,


pli: sahāyānaṁ ahu saṅgamo;


pli: Ubhinnaṁ bhāvitattānaṁ,


pli: sarīrantimadhārinan”ti.


title_pli: Saṁyutta Nikāya 2.25 3. Nānātitthiyavagga

pli: Saṁyutta Nikāya 2.25


pli: 3. Nānātitthiyavagga


pli: Jantusutta


pli: Evaṁ me sutaṁ—


pli: ekaṁ samayaṁ sambahulā bhikkhū, kosalesu viharanti himavantapasse araññakuṭikāya uddhatā unnaḷā capalā mukharā vikiṇṇavācā muṭṭhassatino asampajānā asamāhitā vibbhantacittā pākatindriyā.


pli: Atha kho jantu devaputto tadahuposathe pannarase yena te bhikkhū tenupasaṅkami; upasaṅkamitvā te bhikkhū gāthāhi ajjhabhāsi:


pli: “Sukhajīvino pure āsuṁ,


pli: bhikkhū gotamasāvakā;


pli: Anicchā piṇḍamesanā,


pli: anicchā sayanāsanaṁ;


pli: Loke aniccataṁ ñatvā,


pli: dukkhassantaṁ akaṁsu te.


pli: Dupposaṁ katvā attānaṁ,


pli: gāme gāmaṇikā viya;


pli: Bhutvā bhutvā nipajjanti,


pli: parāgāresu mucchitā.


pli: Saṅghassa añjaliṁ katvā,


pli: idhekacce vadāmahaṁ;


pli: Apaviddhā anāthā te,


pli: yathā petā tatheva te.


pli: Ye kho pamattā viharanti,


pli: te me sandhāya bhāsitaṁ;


pli: Ye appamattā viharanti,


pli: namo tesaṁ karomahan”ti.


title_pli: Saṁyutta Nikāya 2.26 3. Nānātitthiyavagga

pli: Saṁyutta Nikāya 2.26


pli: 3. Nānātitthiyavagga


pli: Rohitassasutta


pli: Sāvatthinidānaṁ.


pli: Ekamantaṁ ṭhito kho rohitasso devaputto bhagavantaṁ etadavoca:


pli: “yattha nu kho, bhante, na jāyati na jīyati na mīyati na cavati na upapajjati, sakkā nu kho so, bhante, gamanena lokassa anto ñātuṁ vā daṭṭhuṁ vā pāpuṇituṁ vā”ti?


pli: “Yattha kho, āvuso, na jāyati na jīyati na mīyati na cavati na upapajjati, nāhaṁ taṁ gamanena lokassa antaṁ ñāteyyaṁ daṭṭheyyaṁ patteyyanti vadāmī”ti.


pli: “Acchariyaṁ, bhante, abbhutaṁ, bhante.


pli: Yāvasubhāsitamidaṁ, bhante, bhagavatā:


pli: ‘yattha kho, āvuso, na jāyati na jīyati na mīyati na cavati na upapajjati, nāhaṁ taṁ gamanena lokassa antaṁ ñāteyyaṁ daṭṭheyyaṁ patteyyanti vadāmī’ti.


pli: Bhūtapubbāhaṁ, bhante, rohitasso nāma isi ahosiṁ bhojaputto iddhimā vehāsaṅgamo.


pli: Tassa mayhaṁ, bhante, evarūpo javo ahosi; seyyathāpi nāma daḷhadhammā dhanuggaho susikkhito katahattho katayoggo katūpāsano lahukena asanena appakasireneva tiriyaṁ tālacchāyaṁ atipāteyya.


pli: Tassa mayhaṁ, bhante, evarūpo padavītihāro ahosi; seyyathāpi nāma puratthimā samuddā pacchimo samuddo.


pli: Tassa mayhaṁ, bhante, evarūpaṁ icchāgataṁ uppajji:


pli: ‘ahaṁ gamanena lokassa antaṁ pāpuṇissāmī’ti.


pli: So khvāhaṁ, bhante, evarūpena javena samannāgato evarūpena ca padavītihārena, aññatreva asitapītakhāyitasāyitā aññatra uccārapassāvakammā aññatra niddākilamathapaṭivinodanā vassasatāyuko vassasatajīvī vassasataṁ gantvā appatvāva lokassa antaṁ antarāva kālaṅkato.


pli: Acchariyaṁ, bhante, abbhutaṁ, bhante.


pli: ‘yattha kho, āvuso, na jāyati na jīyati na mīyati na cavati na upapajjati, nāhaṁ taṁ gamanena lokassa antaṁ ñāteyyaṁ daṭṭheyyaṁ patteyyanti vadāmī’”ti.


pli: “Na kho panāhaṁ, āvuso, appatvā lokassa antaṁ dukkhassa antakiriyaṁ vadāmi.


pli: Api ca khvāhaṁ, āvuso, imasmiṁyeva byāmamatte kaḷevare sasaññimhi samanake lokañca paññapemi lokasamudayañca lokanirodhañca lokanirodhagāminiñca paṭipadanti.


pli: Gamanena na pattabbo,


pli: lokassanto kudācanaṁ;


pli: Na ca appatvā lokantaṁ,


pli: dukkhā atthi pamocanaṁ.


pli: Tasmā have lokavidū sumedho,


pli: Lokantagū vusitabrahmacariyo;


pli: Lokassa antaṁ samitāvi ñatvā,


pli: Nāsīsati lokamimaṁ parañcā”ti.


title_pli: Saṁyutta Nikāya 2.27 3. Nānātitthiyavagga

pli: Saṁyutta Nikāya 2.27


pli: 3. Nānātitthiyavagga


pli: Nandasutta


pli: Ekamantaṁ ṭhito kho nando devaputto bhagavato santike imaṁ gāthaṁ abhāsi:


pli: “Accenti kālā tarayanti rattiyo,


pli: Vayoguṇā anupubbaṁ jahanti;


pli: Etaṁ bhayaṁ maraṇe pekkhamāno,


pli: Puññāni kayirātha sukhāvahānī”ti.


pli: Lokāmisaṁ pajahe santipekkho”ti.


title_pli: Saṁyutta Nikāya 2.28 3. Nānātitthiyavagga

pli: Saṁyutta Nikāya 2.28


pli: Nandivisālasutta


pli: Ekamantaṁ ṭhito kho nandivisālo devaputto bhagavantaṁ gāthāya ajjhabhāsi:


pli: “Catucakkaṁ navadvāraṁ,


pli: puṇṇaṁ lobhena saṁyutaṁ;


pli: Paṅkajātaṁ mahāvīra,


pli: kathaṁ yātrā bhavissatī”ti.


pli: “Chetvā naddhiṁ varattañca,


pli: icchālobhañca pāpakaṁ;


pli: Samūlaṁ taṇhamabbuyha,


pli: evaṁ yātrā bhavissatī”ti.


title_pli: Saṁyutta Nikāya 2.29 3. Nānātitthiyavagga

pli: Saṁyutta Nikāya 2.29


pli: 3. Nānātitthiyavagga


pli: Susimasutta


pli: Sāvatthinidānaṁ.


pli: Atha kho āyasmā ānando yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnaṁ kho āyasmantaṁ ānandaṁ bhagavā etadavoca:


pli: “tuyhampi no, ānanda, sāriputto ruccatī”ti?


pli: “Kassa hi nāma, bhante, abālassa aduṭṭhassa amūḷhassa avipallatthacittassa āyasmā sāriputto na rucceyya?


pli: Paṇḍito, bhante, āyasmā sāriputto.


pli: Mahāpañño, bhante, āyasmā sāriputto.


pli: Puthupañño, bhante, āyasmā sāriputto.


pli: Hāsapañño, bhante, āyasmā sāriputto.


pli: Javanapañño, bhante, āyasmā sāriputto.


pli: Tikkhapañño, bhante, āyasmā sāriputto.


pli: Nibbedhikapañño, bhante, āyasmā sāriputto.


pli: Appiccho, bhante, āyasmā sāriputto.


pli: Santuṭṭho, bhante, āyasmā sāriputto.


pli: Pavivitto, bhante, āyasmā sāriputto.


pli: Asaṁsaṭṭho, bhante, āyasmā sāriputto.


pli: Āraddhavīriyo, bhante, āyasmā sāriputto.


pli: Vattā, bhante, āyasmā sāriputto.


pli: Vacanakkhamo, bhante, āyasmā sāriputto.


pli: Codako, bhante, āyasmā sāriputto.


pli: Pāpagarahī, bhante, āyasmā sāriputto.


pli: Kassa hi nāma, bhante, abālassa aduṭṭhassa amūḷhassa avipallatthacittassa āyasmā sāriputto na rucceyyā”ti?


pli: “Evametaṁ, ānanda, evametaṁ, ānanda.


pli: Kassa hi nāma, ānanda, abālassa aduṭṭhassa amūḷhassa avipallatthacittassa sāriputto na rucceyya?


pli: Paṇḍito, ānanda, sāriputto.


pli: Mahāpañño, ānanda, sāriputto.


pli: Puthupañño, ānanda, sāriputto.


pli: Hāsapañño, ānanda, sāriputto.


pli: Javanapañño, ānanda, sāriputto.


pli: Tikkhapañño, ānanda, sāriputto.


pli: Nibbedhikapañño, ānanda, sāriputto.


pli: Appiccho, ānanda, sāriputto.


pli: Santuṭṭho, ānanda, sāriputto.


pli: Pavivitto, ānanda, sāriputto.


pli: Asaṁsaṭṭho, ānanda, sāriputto.


pli: Āraddhavīriyo, ānanda, sāriputto.


pli: Vattā, ānanda, sāriputto.


pli: Vacanakkhamo, ānanda, sāriputto.


pli: Codako, ānanda, sāriputto.


pli: Pāpagarahī, ānanda, sāriputto.


pli: Kassa hi nāma, ānanda, abālassa aduṭṭhassa amūḷhassa avipallatthacittassa sāriputto na rucceyyā”ti?


pli: Atha kho susimo devaputto āyasmato sāriputtassa vaṇṇe bhaññamāne mahatiyā devaputtaparisāya parivuto yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ aṭṭhāsi. Ekamantaṁ ṭhito kho susimo devaputto bhagavantaṁ etadavoca:


pli: “Evametaṁ, bhagavā, evametaṁ, sugata.


pli: Kassa hi nāma, bhante, abālassa aduṭṭhassa amūḷhassa avipallatthacittassa āyasmā sāriputto na rucceyya?


pli: Paṇḍito, bhante, āyasmā sāriputto.


pli: Mahāpañño, bhante, puthupañño, bhante, hāsapañño, bhante, javanapañño, bhante, tikkhapañño, bhante, nibbedhikapañño, bhante, appiccho, bhante, santuṭṭho, bhante, pavivitto, bhante, asaṁsaṭṭho, bhante, āraddhavīriyo, bhante, vattā, bhante, vacanakkhamo, bhante, codako, bhante, pāpagarahī, bhante, āyasmā sāriputto.


pli: Ahampi hi, bhante, yaññadeva devaputtaparisaṁ upasaṅkamiṁ, etadeva bahulaṁ saddaṁ suṇāmi:


pli: ‘paṇḍito āyasmā sāriputto;


pli: mahāpañño āyasmā, puthupañño āyasmā, hāsapañño āyasmā, javanapañño āyasmā, tikkhapañño āyasmā, nibbedhikapañño āyasmā, appiccho āyasmā, santuṭṭho āyasmā, pavivitto āyasmā, asaṁsaṭṭho āyasmā, āraddhavīriyo āyasmā, vattā āyasmā, vacanakkhamo āyasmā, codako āyasmā, pāpagarahī āyasmā sāriputto’ti.


pli: Kassa hi nāma, bhante, abālassa aduṭṭhassa amūḷhassa avipallatthacittassa āyasmā sāriputto na rucceyyā”ti?


pli: Atha kho susimassa devaputtassa devaputtaparisā āyasmato sāriputtassa vaṇṇe bhaññamāne attamanā pamuditā pītisomanassajātā uccāvacā vaṇṇanibhā upadaṁseti.


pli: Seyyathāpi nāma maṇi veḷuriyo subho jātimā aṭṭhaṁso suparikammakato paṇḍukambale nikkhitto bhāsate ca tapate ca virocati ca;


pli: evamevaṁ susimassa devaputtassa devaputtaparisā āyasmato sāriputtassa vaṇṇe bhaññamāne attamanā pamuditā pītisomanassajātā uccāvacā vaṇṇanibhā upadaṁseti.


pli: Seyyathāpi nāma nikkhaṁ jambonadaṁ dakkhakammāraputtaukkāmukhasukusalasampahaṭṭhaṁ paṇḍukambale nikkhittaṁ bhāsate ca tapate ca virocati ca;


pli: Seyyathāpi nāma saradasamaye viddhe vigatavalāhake deve rattiyā paccūsasamayaṁ osadhitārakā bhāsate ca tapate ca virocati ca;


pli: Seyyathāpi nāma saradasamaye viddhe vigatavalāhake deve ādicco nabhaṁ abbhussakkamāno sabbaṁ ākāsagataṁ tamagataṁ abhivihacca bhāsate ca tapate ca virocati ca;


pli: Atha kho susimo devaputto āyasmantaṁ sāriputtaṁ ārabbha bhagavato santike imaṁ gāthaṁ abhāsi:


pli: “Paṇḍitoti samaññāto,


pli: sāriputto akodhano;


pli: Appiccho sorato danto,


pli: satthuvaṇṇābhato isī”ti.


pli: Atha kho bhagavā āyasmantaṁ sāriputtaṁ ārabbha susimaṁ devaputtaṁ gāthāya paccabhāsi:


pli: kālaṁ kaṅkhati sudanto”ti.


title_pli: Saṁyutta Nikāya 2.3 1. Paṭhamavagga

pli: Saṁyutta Nikāya 2.3


pli: 1. Paṭhamavagga


pli: Māghasutta


pli: Sāvatthinidānaṁ.


pli: Atha kho māgho devaputto abhikkantāya rattiyā abhikkantavaṇṇo kevalakappaṁ jetavanaṁ obhāsetvā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ aṭṭhāsi.


pli: Ekamantaṁ ṭhito kho māgho devaputto bhagavantaṁ gāthāya ajjhabhāsi:


pli: “Kiṁsu chetvā sukhaṁ seti,


pli: kiṁsu chetvā na socati;


pli: Kissassu ekadhammassa,


pli: vadhaṁ rocesi gotamā”ti.


pli: “Kodhaṁ chetvā sukhaṁ seti,


pli: kodhaṁ chetvā na socati;


pli: Kodhassa visamūlassa,


pli: madhuraggassa vatrabhū;


pli: Vadhaṁ ariyā pasaṁsanti,


pli: tañhi chetvā na socatī”ti.


title_pli: Saṁyutta Nikāya 2.30 3. Nānātitthiyavagga

pli: Saṁyutta Nikāya 2.30


pli: 3. Nānātitthiyavagga


pli: Nānātitthiyasāvakasutta


pli: Evaṁ me sutaṁ—


pli: ekaṁ samayaṁ bhagavā rājagahe viharati veḷuvane kalandakanivāpe.


pli: Atha kho sambahulā nānātitthiyasāvakā devaputtā asamo ca sahali ca nīko ca ākoṭako ca vegabbhari ca māṇavagāmiyo ca abhikkantāya rattiyā abhikkantavaṇṇā kevalakappaṁ veḷuvanaṁ obhāsetvā yena bhagavā tenupasaṅkamiṁsu; upasaṅkamitvā bhagavantaṁ abhivādetvā ekamantaṁ aṭṭhaṁsu.


pli: Ekamantaṁ ṭhito kho asamo devaputto pūraṇaṁ kassapaṁ ārabbha bhagavato santike imaṁ gāthaṁ abhāsi:


pli: “Idha chinditamārite,


pli: Hatajānīsu kassapo;


pli: Na pāpaṁ samanupassati,


pli: Puññaṁ vā pana attano;


pli: Sa ve vissāsamācikkhi,


pli: Satthā arahati mānanan”ti.


pli: Atha kho sahali devaputto makkhaliṁ gosālaṁ ārabbha bhagavato santike imaṁ gāthaṁ abhāsi:


pli: “Tapojigucchāya susaṁvutatto,


pli: Vācaṁ pahāya kalahaṁ janena;


pli: Samosavajjā virato saccavādī,


pli: Na hi nūna tādisaṁ karoti pāpan”ti.


pli: Atha kho nīko devaputto nigaṇṭhaṁ nāṭaputtaṁ ārabbha bhagavato santike imaṁ gāthaṁ abhāsi:


pli: “Jegucchī nipako bhikkhu,


pli: Cātuyāmasusaṁvuto;


pli: Diṭṭhaṁ sutañca ācikkhaṁ,


pli: Na hi nūna kibbisī siyā”ti.


pli: Atha kho ākoṭako devaputto nānātitthiye ārabbha bhagavato santike imaṁ gāthaṁ abhāsi:


pli: “Pakudhako kātiyāno nigaṇṭho,


pli: Ye cāpime makkhalipūraṇāse;


pli: Gaṇassa satthāro sāmaññappattā,


pli: Na hi nūna te sappurisehi dūre”ti.


pli: Atha kho vegabbhari devaputto ākoṭakaṁ devaputtaṁ gāthāya paccabhāsi:


pli: “Sahācaritena chavo sigālo,


pli: Na kotthuko sīhasamo kadāci;


pli: Naggo musāvādī gaṇassa satthā,


pli: Saṅkassarācāro na sataṁ sarikkho”ti.


pli: Atha kho māro pāpimā begabbhariṁ devaputtaṁ anvāvisitvā bhagavato santike imaṁ gāthaṁ abhāsi:


pli: “Tapojigucchāya āyuttā,


pli: pālayaṁ pavivekiyaṁ;


pli: Rūpe ca ye niviṭṭhāse,


pli: devalokābhinandino;


pli: Te ve sammānusāsanti,


pli: paralokāya mātiyā”ti.


pli: Atha kho bhagavā “māro ayaṁ pāpimā” iti viditvā, māraṁ pāpimantaṁ gāthāya paccabhāsi:


pli: “Ye keci rūpā idha vā huraṁ vā,


pli: Ye cantalikkhasmiṁ pabhāsavaṇṇā;


pli: Sabbeva te te namucippasatthā,


pli: Āmisaṁva macchānaṁ vadhāya khittā”ti.


pli: Atha kho māṇavagāmiyo devaputto bhagavantaṁ ārabbha bhagavato santike imā gāthāyo abhāsi:


pli: “Vipulo rājagahīyānaṁ,


pli: giri seṭṭho pavuccati;


pli: Seto himavataṁ seṭṭho,


pli: ādicco aghagāminaṁ.


pli: Samuddo udadhinaṁ seṭṭho,


pli: nakkhattānaṁva candimā;


pli: Sadevakassa lokassa,


pli: buddho aggo pavuccatī”ti.


pli: Nānātitthiyavaggo tatiyo.


pli: Tassuddānaṁ


pli: Sivo khemo ca serī ca,


pli: Ghaṭī jantu ca rohito;


pli: Nando nandivisālo ca,


pli: Susimo nānātitthiyena te dasāti.


pli: Devaputtasaṁyuttaṁ samattaṁ.


title_pli: Saṁyutta Nikāya 2.4 1. Paṭhamavagga

pli: Saṁyutta Nikāya 2.4


pli: 1. Paṭhamavagga


pli: Māgadhasutta


pli: Sāvatthinidānaṁ.


pli: Ekamantaṁ ṭhito kho māgadho devaputto bhagavantaṁ gāthāya ajjhabhāsi:


pli: “Kati lokasmiṁ pajjotā,


pli: yehi loko pakāsati;


pli: Bhavantaṁ puṭṭhumāgamma,


pli: kathaṁ jānemu taṁ mayan”ti.


pli: “Cattāro loke pajjotā,


pli: pañcamettha na vijjati;


pli: Divā tapati ādicco,


pli: rattimābhāti candimā.


pli: Atha aggi divārattiṁ,


pli: tattha tattha pakāsati;


pli: Sambuddho tapataṁ seṭṭho,


pli: esā ābhā anuttarā”ti.


title_pli: Saṁyutta Nikāya 2.5 1. Paṭhamavagga

pli: Saṁyutta Nikāya 2.5


pli: 1. Paṭhamavagga


pli: Dāmalisutta


pli: Sāvatthinidānaṁ.


pli: Atha kho dāmali devaputto abhikkantāya rattiyā abhikkantavaṇṇo kevalakappaṁ jetavanaṁ obhāsetvā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ aṭṭhāsi.


pli: Ekamantaṁ ṭhito kho dāmali devaputto bhagavato santike imaṁ gāthaṁ abhāsi:


pli: “Karaṇīyametaṁ brāhmaṇena,


pli: Padhānaṁ akilāsunā;


pli: Kāmānaṁ vippahānena,


pli: Na tenāsīsate bhavan”ti.


pli: “Natthi kiccaṁ brāhmaṇassa,


pli: (dāmalīti bhagavā)


pli: Katakicco hi brāhmaṇo;


pli: Yāva na gādhaṁ labhati nadīsu,


pli: Āyūhati sabbagattebhi jantu;


pli: Gādhañca laddhāna thale ṭhito yo,


pli: Nāyūhatī pāragato hi sova.


pli: Esūpamā dāmali brāhmaṇassa,


pli: Khīṇāsavassa nipakassa jhāyino;


pli: Pappuyya jātimaraṇassa antaṁ,


pli: Nāyūhatī pāragato hi so”ti.


title_pli: Saṁyutta Nikāya 2.6 1. Paṭhamavagga

pli: Saṁyutta Nikāya 2.6


pli: 1. Paṭhamavagga


pli: Kāmadasutta


pli: Sāvatthinidānaṁ.


pli: Ekamantaṁ ṭhito kho kāmado devaputto bhagavantaṁ etadavoca:


pli: “dukkaraṁ, bhagavā, sudukkaraṁ, bhagavā”ti.


pli: “Dukkaraṁ vāpi karonti,


pli: (kāmadāti bhagavā)


pli: Sekhā sīlasamāhitā;


pli: Ṭhitattā anagāriyupetassa,


pli: Tuṭṭhi hoti sukhāvahā”ti.


pli: “Dullabhā, bhagavā, yadidaṁ tuṭṭhī”ti.


pli: “Dullabhaṁ vāpi labhanti,


pli: Cittavūpasame ratā;


pli: Yesaṁ divā ca ratto ca,


pli: Bhāvanāya rato mano”ti.


pli: “Dussamādahaṁ, bhagavā, yadidaṁ cittan”ti.


pli: “Dussamādahaṁ vāpi samādahanti,


pli: Indriyūpasame ratā;


pli: Te chetvā maccuno jālaṁ,


pli: Ariyā gacchanti kāmadā”ti.


pli: “Duggamo, bhagavā, visamo maggo”ti.


pli: “Duggame visame vāpi,


pli: Ariyā gacchanti kāmada;


pli: Anariyā visame magge,


pli: Papatanti avaṁsirā;


pli: Ariyānaṁ samo maggo,


pli: Ariyā hi visame samā”ti.


title_pli: Saṁyutta Nikāya 2.7 1. Paṭhamavagga

pli: Saṁyutta Nikāya 2.7


pli: 1. Paṭhamavagga


pli: Pañcālacaṇḍasutta


pli: Sāvatthinidānaṁ.


pli: Ekamantaṁ ṭhito kho pañcālacaṇḍo devaputto bhagavato santike imaṁ gāthaṁ abhāsi:


pli: “Sambādhe vata okāsaṁ,


pli: Avindi bhūrimedhaso;


pli: Yo jhānamabujjhi buddho,


pli: Paṭilīnanisabho munī”ti.


pli: “Sambādhe vāpi vindanti,


pli: (pañcālacaṇḍāti bhagavā)


pli: Dhammaṁ nibbānapattiyā;


pli: Ye satiṁ paccalatthaṁsu,


pli: Sammā te susamāhitā”ti.


title_pli: Saṁyutta Nikāya 2.8 1. Paṭhamavagga

pli: Saṁyutta Nikāya 2.8


pli: Tāyanasutta


pli: Atha kho tāyano devaputto purāṇatitthakaro abhikkantāya rattiyā abhikkantavaṇṇo kevalakappaṁ jetavanaṁ obhāsetvā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ aṭṭhāsi.


pli: Ekamantaṁ ṭhito kho tāyano devaputto bhagavato santike imā gāthāyo abhāsi:


pli: “Chinda sotaṁ parakkamma,


pli: kāme panuda brāhmaṇa;


pli: Nappahāya munī kāme,


pli: nekattamupapajjati.


pli: Kayirā ce kayirāthenaṁ,


pli: daḷhamenaṁ parakkame;


pli: Sithilo hi paribbājo,


pli: bhiyyo ākirate rajaṁ.


pli: Akataṁ dukkaṭaṁ seyyo,


pli: pacchā tapati dukkaṭaṁ;


pli: Katañca sukataṁ seyyo,


pli: yaṁ katvā nānutappati.


pli: Kuso yathā duggahito,


pli: hatthamevānukantati;


pli: Sāmaññaṁ dupparāmaṭṭhaṁ,


pli: nirayāyūpakaḍḍhati.


pli: Yaṁ kiñci sithilaṁ kammaṁ,


pli: saṅkiliṭṭhañca yaṁ vataṁ;


pli: Saṅkassaraṁ brahmacariyaṁ,


pli: na taṁ hoti mahapphalan”ti.


pli: Idamavoca tāyano devaputto;


pli: idaṁ vatvā bhagavantaṁ abhivādetvā padakkhiṇaṁ katvā tatthevantaradhāyīti.


pli: Atha kho bhagavā tassā rattiyā accayena bhikkhū āmantesi:


pli: “imaṁ, bhikkhave, rattiṁ tāyano nāma devaputto purāṇatitthakaro abhikkantāya rattiyā abhikkantavaṇṇo kevalakappaṁ jetavanaṁ obhāsetvā yenāhaṁ tenupasaṅkami; upasaṅkamitvā maṁ abhivādetvā ekamantaṁ aṭṭhāsi.


pli: Ekamantaṁ ṭhito kho, bhikkhave, tāyano devaputto mama santike imā gāthāyo abhāsi:


pli: ‘Chinda sotaṁ parakkamma,


pli: kāme panuda brāhmaṇa;


pli: Nappahāya munī kāme,


pli: nekattamupapajjati.


pli: Kayirā ce kayirāthenaṁ,


pli: daḷhamenaṁ parakkame;


pli: Sithilo hi paribbājo,


pli: bhiyyo ākirate rajaṁ.


pli: Akataṁ dukkaṭaṁ seyyo,


pli: pacchā tapati dukkaṭaṁ;


pli: Katañca sukataṁ seyyo,


pli: yaṁ katvā nānutappati.


pli: Kuso yathā duggahito,


pli: hatthamevānukantati;


pli: Sāmaññaṁ dupparāmaṭṭhaṁ,


pli: nirayāyūpakaḍḍhati.


pli: Yaṁ kiñci sithilaṁ kammaṁ,


pli: saṅkiliṭṭhañca yaṁ vataṁ;


pli: Saṅkassaraṁ brahmacariyaṁ,


pli: na taṁ hoti mahapphalan’ti.


pli: Idamavoca, bhikkhave, tāyano devaputto, idaṁ vatvā maṁ abhivādetvā padakkhiṇaṁ katvā tatthevantaradhāyi.


pli: Uggaṇhātha, bhikkhave, tāyanagāthā;


pli: pariyāpuṇātha, bhikkhave, tāyanagāthā;


pli: dhāretha, bhikkhave, tāyanagāthā.


pli: Atthasaṁhitā, bhikkhave, tāyanagāthā ādibrahmacariyikā”ti.


title_pli: Saṁyutta Nikāya 2.9 1. Paṭhamavagga

pli: Saṁyutta Nikāya 2.9


pli: 1. Paṭhamavagga


pli: Candimasutta


pli: Sāvatthinidānaṁ.


pli: Tena kho pana samayena candimā devaputto rāhunā asurindena gahito hoti.


pli: Atha kho candimā devaputto bhagavantaṁ anussaramāno tāyaṁ velāyaṁ imaṁ gāthaṁ abhāsi:


pli: “Namo te buddha vīratthu,


pli: vippamuttosi sabbadhi;


pli: Sambādhapaṭipannosmi,


pli: tassa me saraṇaṁ bhavā”ti.


pli: Atha kho bhagavā candimaṁ devaputtaṁ ārabbha rāhuṁ asurindaṁ gāthāya ajjhabhāsi:


pli: “Tathāgataṁ arahantaṁ,


pli: candimā saraṇaṁ gato;


pli: Rāhu candaṁ pamuñcassu,


pli: buddhā lokānukampakā”ti.


pli: Atha kho rāhu asurindo candimaṁ devaputtaṁ muñcitvā taramānarūpo yena vepacitti asurindo tenupasaṅkami; upasaṅkamitvā saṁviggo lomahaṭṭhajāto ekamantaṁ aṭṭhāsi.


pli: Ekamantaṁ ṭhitaṁ kho rāhuṁ asurindaṁ vepacitti asurindo gāthāya ajjhabhāsi:


pli: “Kiṁ nu santaramānova,


pli: rāhu candaṁ pamuñcasi;


pli: Saṁviggarūpo āgamma,


pli: kiṁ nu bhītova tiṭṭhasī”ti.


pli: “Sattadhā me phale muddhā,


pli: jīvanto na sukhaṁ labhe;


pli: Buddhagāthābhigītomhi,


pli: no ce muñceyya candiman”ti.


title_pli: Saṁyutta Nikāya 20.1 1. Opammavagga

pli: Saṁyutta Nikāya 20.1


pli: 1. Opammavagga


pli: Kūṭasutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tatra kho bhagavā …pe… etadavoca:


pli: “seyyathāpi, bhikkhave, kūṭāgārassa yā kāci gopānasiyo sabbā tā kūṭaṅgamā kūṭasamosaraṇā kūṭasamugghātā sabbā tā samugghātaṁ gacchanti;


pli: evameva kho, bhikkhave, ye keci akusalā dhammā sabbe te avijjāmūlakā avijjāsamosaraṇā avijjāsamugghātā, sabbe te samugghātaṁ gacchanti.


pli: Tasmātiha, bhikkhave, evaṁ sikkhitabbaṁ:


pli: ‘appamattā viharissāmā’ti.


pli: Evañhi vo, bhikkhave, sikkhitabban”ti.


pli: Paṭhamaṁ.


title_pli: Saṁyutta Nikāya 20.10 1. Opammavagga

pli: Saṁyutta Nikāya 20.10


pli: Biḷārasutta


pli: Sāvatthiyaṁ viharati.


pli: Tena kho pana samayena aññataro bhikkhu ativelaṁ kulesu cārittaṁ āpajjati.


pli: Tamenaṁ bhikkhū evamāhaṁsu:


pli: “māyasmā ativelaṁ kulesu cārittaṁ āpajjī”ti.


pli: So bhikkhu bhikkhūhi vuccamāno na viramati.


pli: Atha kho sambahulā bhikkhū yena bhagavā tenupasaṅkamiṁsu; upasaṅkamitvā bhagavantaṁ abhivādetvā ekamantaṁ nisīdiṁsu. Ekamantaṁ nisinnā kho te bhikkhū bhagavantaṁ etadavocuṁ:


pli: “idha, bhante, aññataro bhikkhu ativelaṁ kulesu cārittaṁ āpajjati.


pli: ‘māyasmā ativelaṁ kulesu cārittaṁ āpajjī’ti.


pli: So bhikkhu bhikkhūhi vuccamāno na viramatī”ti.


pli: “Bhūtapubbaṁ, bhikkhave, biḷāro sandhisamalasaṅkaṭīre ṭhito ahosi mudumūsiṁ maggayamāno:


pli: ‘yadāyaṁ mudumūsi gocarāya pakkamissati, tattheva naṁ gahetvā khādissāmī’ti.


pli: Atha kho so, bhikkhave, mudumūsi gocarāya pakkāmi.


pli: Tamenaṁ biḷāro gahetvā sahasā saṅkhāditvā ajjhohari.


pli: Tassa so mudumūsi antampi khādi, antaguṇampi khādi.


pli: So tatonidānaṁ maraṇampi nigacchi maraṇamattampi dukkhaṁ.


pli: Evameva kho, bhikkhave, idhekacco bhikkhu pubbaṇhasamayaṁ nivāsetvā pattacīvaramādāya gāmaṁ vā nigamaṁ vā piṇḍāya pavisati arakkhiteneva kāyena arakkhitāya vācāya arakkhitena cittena, anupaṭṭhitāya satiyā, asaṁvutehi indriyehi.


pli: So tattha passati mātugāmaṁ dunnivatthaṁ vā duppārutaṁ vā.


pli: Tassa mātugāmaṁ disvā dunnivatthaṁ vā duppārutaṁ vā rāgo cittaṁ anuddhaṁseti.


pli: So rāgānuddhaṁsena cittena maraṇaṁ vā nigacchati maraṇamattaṁ vā dukkhaṁ.


pli: Maraṇañhetaṁ, bhikkhave, ariyassa vinaye yo sikkhaṁ paccakkhāya hīnāyāvattati.


pli: Maraṇamattañhetaṁ, bhikkhave, dukkhaṁ yadidaṁ aññataraṁ saṅkiliṭṭhaṁ āpattiṁ āpajjati.


pli: Yathārūpāya āpattiyā vuṭṭhānaṁ paññāyati.


pli: Tasmātiha, bhikkhave, evaṁ sikkhitabbaṁ:


pli: ‘rakkhiteneva kāyena rakkhitāya vācāya rakkhitena cittena, upaṭṭhitāya satiyā, saṁvutehi indriyehi gāmaṁ vā nigamaṁ vā piṇḍāya pavisissāmā’ti.


pli: Evañhi vo, bhikkhave, sikkhitabban”ti.


pli: Dasamaṁ.


title_pli: Saṁyutta Nikāya 20.11 1. Opammavagga

pli: Saṁyutta Nikāya 20.11


pli: 1. Opammavagga


pli: Siṅgālasutta


pli: Sāvatthiyaṁ viharati.


pli: “Assuttha no tumhe, bhikkhave, rattiyā paccūsasamayaṁ jarasiṅgālassa vassamānassā”ti?


pli: “Evaṁ, bhante”.


pli: “Eso kho, bhikkhave, jarasiṅgālo ukkaṇḍakena nāma rogajātena phuṭṭho.


pli: So yena yena icchati tena tena gacchati;


pli: yattha yattha icchati tattha tattha tiṭṭhati;


pli: yattha yattha icchati tattha tattha nisīdati;


pli: yattha yattha icchati tattha tattha nipajjati;


pli: sītakopi naṁ vāto upavāyati.


pli: Sādhu khvassa, bhikkhave, yaṁ idhekacco sakyaputtiyapaṭiñño evarūpampi attabhāvapaṭilābhaṁ paṭisaṁvediyetha.


pli: Tasmātiha, bhikkhave, evaṁ sikkhitabbaṁ:


pli: ‘appamattā viharissāmā’ti.


pli: Evañhi vo, bhikkhave, sikkhitabban”ti.


pli: Ekādasamaṁ.


title_pli: Saṁyutta Nikāya 20.12 1. Opammavagga

pli: Saṁyutta Nikāya 20.12


pli: 1. Opammavagga


pli: Dutiyasiṅgālasutta


pli: Sāvatthiyaṁ viharati.


pli: “Assuttha no tumhe, bhikkhave, rattiyā paccūsasamayaṁ jarasiṅgālassa vassamānassā”ti?


pli: “Evaṁ, bhante”.


pli: “Siyā kho, bhikkhave, tasmiṁ jarasiṅgāle yā kāci kataññutā kataveditā, na tveva idhekacce sakyaputtiyapaṭiññe siyā yā kāci kataññutā kataveditā.


pli: ‘kataññuno bhavissāma katavedino;


pli: na ca no amhesu appakampi kataṁ nassissatī’ti.


pli: Dvādasamaṁ.


pli: Opammavaggo paṭhamo.


pli: Tassuddānaṁ


pli: Kūṭaṁ nakhasikhaṁ kulaṁ,


pli: okkhā satti dhanuggaho;


pli: Āṇi kaliṅgaro nāgo,


pli: biḷāro dve siṅgālakāti.


pli: Opammasaṁyuttaṁ samattaṁ.


title_pli: Saṁyutta Nikāya 20.2 1. Opammavagga

pli: Saṁyutta Nikāya 20.2


pli: 1. Opammavagga


pli: Nakhasikhasutta


pli: Sāvatthiyaṁ viharati.


pli: Atha kho bhagavā parittaṁ nakhasikhāyaṁ paṁsuṁ āropetvā bhikkhū āmantesi:


pli: “Taṁ kiṁ maññatha, bhikkhave,


pli: katamaṁ nu kho bahutaraṁ, yo cāyaṁ mayā paritto nakhasikhāyaṁ paṁsu āropito yā cāyaṁ mahāpathavī”ti?


pli: “Etadeva, bhante, bahutaraṁ yadidaṁ mahāpathavī.


pli: Appamattakoyaṁ bhagavatā paritto nakhasikhāyaṁ paṁsu āropito.


pli: Saṅkhampi na upeti upanidhimpi na upeti kalabhāgampi na upeti mahāpathaviṁ upanidhāya bhagavatā paritto nakhasikhāyaṁ paṁsu āropito”ti.


pli: “Evameva kho, bhikkhave, appakā te sattā ye manussesu paccājāyanti;


pli: atha kho eteyeva bahutarā sattā ye aññatra manussehi paccājāyanti.


pli: Tasmātiha, bhikkhave, evaṁ sikkhitabbaṁ:


pli: ‘appamattā viharissāmā’ti.


pli: Evañhi vo, bhikkhave, sikkhitabban”ti.


pli: Dutiyaṁ.


title_pli: Saṁyutta Nikāya 20.3 1. Opammavagga

pli: Saṁyutta Nikāya 20.3


pli: Kulasutta


pli: “Seyyathāpi, bhikkhave, yāni kānici kulāni bahutthikāni appapurisāni tāni suppadhaṁsiyāni honti corehi kumbhatthenakehi;


pli: evameva kho, bhikkhave, yassa kassaci bhikkhuno mettācetovimutti abhāvitā abahulīkatā so suppadhaṁsiyo hoti amanussehi.


pli: Seyyathāpi, bhikkhave, yāni kānici kulāni appitthikāni bahupurisāni tāni duppadhaṁsiyāni honti corehi kumbhatthenakehi;


pli: evameva kho, bhikkhave, yassa kassaci bhikkhuno mettācetovimutti bhāvitā bahulīkatā so duppadhaṁsiyo hoti amanussehi.


pli: ‘mettā no cetovimutti bhāvitā bhavissati bahulīkatā yānīkatā vatthukatā anuṭṭhitā paricitā susamāraddhā’ti.


pli: Tatiyaṁ.


title_pli: Saṁyutta Nikāya 20.4 1. Opammavagga

pli: Saṁyutta Nikāya 20.4


pli: 1. Opammavagga


pli: Okkhāsutta


pli: Sāvatthiyaṁ viharati.


pli: “Yo, bhikkhave, pubbaṇhasamayaṁ okkhāsataṁ dānaṁ dadeyya, yo majjhanhikasamayaṁ okkhāsataṁ dānaṁ dadeyya, yo sāyanhasamayaṁ okkhāsataṁ dānaṁ dadeyya, yo vā pubbaṇhasamayaṁ antamaso gadduhanamattampi mettacittaṁ bhāveyya, yo vā majjhanhikasamayaṁ antamaso gadduhanamattampi mettacittaṁ bhāveyya, yo vā sāyanhasamayaṁ antamaso gadduhanamattampi mettacittaṁ bhāveyya, idaṁ tato mahapphalataraṁ.


pli: Tasmātiha, bhikkhave, evaṁ sikkhitabbaṁ:


pli: Catutthaṁ.


title_pli: Saṁyutta Nikāya 20.5 1. Opammavagga

pli: Saṁyutta Nikāya 20.5


pli: Sattisutta


pli: “Seyyathāpi, bhikkhave, satti tiṇhaphalā.


pli: Atha puriso āgaccheyya:


pli: ‘ahaṁ imaṁ sattiṁ tiṇhaphalaṁ pāṇinā vā muṭṭhinā vā paṭileṇissāmi paṭikoṭṭissāmi paṭivaṭṭessāmī’ti.


pli: Taṁ kiṁ maññatha, bhikkhave,


pli: bhabbo nu kho so puriso amuṁ sattiṁ tiṇhaphalaṁ pāṇinā vā muṭṭhinā vā paṭileṇetuṁ paṭikoṭṭetuṁ paṭivaṭṭetun”ti?


pli: “No hetaṁ, bhante”.


pli: “Taṁ kissa hetu”?


pli: “Asu hi, bhante, satti tiṇhaphalā na sukarā pāṇinā vā muṭṭhinā vā paṭileṇetuṁ paṭikoṭṭetuṁ paṭivaṭṭetuṁ.


pli: Yāvadeva ca pana so puriso kilamathassa vighātassa bhāgī assā”ti.


pli: “Evameva kho, bhikkhave, yassa kassaci bhikkhuno mettācetovimutti bhāvitā bahulīkatā yānīkatā vatthukatā anuṭṭhitā paricitā susamāraddhā, tassa ce amanusso cittaṁ khipitabbaṁ maññeyya;


pli: atha kho sveva amanusso kilamathassa vighātassa bhāgī assa.


pli: ‘mettā no cetovimutti bhāvitā bhavissati bahulīkatā yānīkatā vatthukatā anuṭṭhitā paricitā susamāraddhā’ti.


pli: Evañhi vo, bhikkhave, sikkhitabban”ti.


pli: Pañcamaṁ.


title_pli: Saṁyutta Nikāya 20.6 1. Opammavagga

pli: Saṁyutta Nikāya 20.6


pli: 1. Opammavagga


pli: Dhanuggahasutta


pli: Sāvatthiyaṁ viharati.


pli: “Seyyathāpi, bhikkhave, cattāro daḷhadhammā dhanuggahā susikkhitā katahatthā katūpāsanā catuddisā ṭhitā assu.


pli: Atha puriso āgaccheyya:


pli: ‘ahaṁ imesaṁ catunnaṁ daḷhadhammānaṁ dhanuggahānaṁ susikkhitānaṁ katahatthānaṁ katūpāsanānaṁ catuddisā kaṇḍe khitte appatiṭṭhite pathaviyaṁ gahetvā āharissāmī’ti.


pli: Taṁ kiṁ maññatha, bhikkhave,


pli: ‘javano puriso paramena javena samannāgato’ti alaṁvacanāyā”ti?


pli: “Ekassa cepi, bhante, daḷhadhammassa dhanuggahassa susikkhitassa katahatthassa katūpāsanassa kaṇḍaṁ khittaṁ appatiṭṭhitaṁ pathaviyaṁ gahetvā āhareyya:


pli: ‘javano puriso paramena javena samannāgato’ti alaṁvacanāya, ko pana vādo catunnaṁ daḷhadhammānaṁ dhanuggahānaṁ susikkhitānaṁ katahatthānaṁ katūpāsanānan”ti?


pli: “Yathā ca, bhikkhave, tassa purisassa javo, yathā ca candimasūriyānaṁ javo, tato sīghataro.


pli: Yathā ca, bhikkhave, tassa purisassa javo yathā ca candimasūriyānaṁ javo yathā ca yā devatā candimasūriyānaṁ purato dhāvanti tāsaṁ devatānaṁ javo, (…) tato sīghataraṁ āyusaṅkhārā khīyanti.


pli: Tasmātiha, bhikkhave, evaṁ sikkhitabbaṁ:


pli: ‘appamattā viharissāmā’ti.


pli: Evañhi vo, bhikkhave, sikkhitabban”ti.


pli: Chaṭṭhaṁ.


title_pli: Saṁyutta Nikāya 20.7 1. Opammavagga

pli: Saṁyutta Nikāya 20.7


pli: 1. Opammavagga


pli: Āṇisutta


pli: Sāvatthiyaṁ viharati.


pli: “Bhūtapubbaṁ, bhikkhave, dasārahānaṁ ānako nāma mudiṅgo ahosi.


pli: Tassa dasārahā ānake ghaṭite aññaṁ āṇiṁ odahiṁsu.


pli: Ahu kho so, bhikkhave, samayo yaṁ ānakassa mudiṅgassa porāṇaṁ pokkharaphalakaṁ antaradhāyi.


pli: Āṇisaṅghāṭova avasissi.


pli: Evameva kho, bhikkhave, bhavissanti bhikkhū anāgatamaddhānaṁ, ye te suttantā tathāgatabhāsitā gambhīrā gambhīratthā lokuttarā suññatappaṭisaṁyuttā, tesu bhaññamānesu na sussūsissanti na sotaṁ odahissanti na aññā cittaṁ upaṭṭhāpessanti na ca te dhamme uggahetabbaṁ pariyāpuṇitabbaṁ maññissanti.


pli: Ye pana te suttantā kavikatā kāveyyā cittakkharā cittabyañjanā bāhirakā sāvakabhāsitā, tesu bhaññamānesu sussūsissanti, sotaṁ odahissanti, aññā cittaṁ upaṭṭhāpessanti, te ca dhamme uggahetabbaṁ pariyāpuṇitabbaṁ maññissanti.


pli: Evametesaṁ, bhikkhave, suttantānaṁ tathāgatabhāsitānaṁ gambhīrānaṁ gambhīratthānaṁ lokuttarānaṁ suññatappaṭisaṁyuttānaṁ antaradhānaṁ bhavissati.


pli: ‘ye te suttantā tathāgatabhāsitā gambhīrā gambhīratthā lokuttarā suññatappaṭisaṁyuttā, tesu bhaññamānesu sussūsissāma, sotaṁ odahissāma, aññā cittaṁ upaṭṭhāpessāma, te ca dhamme uggahetabbaṁ pariyāpuṇitabbaṁ maññissāmā’ti.


pli: Sattamaṁ.


title_pli: Saṁyutta Nikāya 20.8 1. Opammavagga

pli: Saṁyutta Nikāya 20.8


pli: Kaliṅgarasutta


pli: Evaṁ me sutaṁ—


pli: ekaṁ samayaṁ bhagavā vesāliyaṁ viharati mahāvane kūṭāgārasālāyaṁ.


pli: Tatra kho bhagavā bhikkhū āmantesi:


pli: “bhikkhavo”ti.


pli: “Bhadante”ti te bhikkhū bhagavato paccassosuṁ.


pli: Bhagavā etadavoca:


pli: “Kaliṅgarūpadhānā, bhikkhave, etarahi licchavī viharanti appamattā ātāpino upāsanasmiṁ.


pli: Tesaṁ rājā māgadho ajātasattu vedehiputto na labhati otāraṁ na labhati ārammaṇaṁ.


pli: Bhavissanti, bhikkhave, anāgatamaddhānaṁ licchavī sukhumālā mudutalunahatthapādā


pli: te mudukāsu seyyāsu tūlabibbohanāsu yāvasūriyuggamanā seyyaṁ kappissanti.


pli: Tesaṁ rājā māgadho ajātasattu vedehiputto lacchati otāraṁ lacchati ārammaṇaṁ.


pli: Kaliṅgarūpadhānā, bhikkhave, etarahi bhikkhū viharanti appamattā ātāpino padhānasmiṁ.


pli: Tesaṁ māro pāpimā na labhati otāraṁ na labhati ārammaṇaṁ.


pli: Bhavissanti, bhikkhave, anāgatamaddhānaṁ bhikkhū sukhumā mudutalunahatthapādā.


pli: Te mudukāsu seyyāsu tūlabibbohanāsu yāvasūriyuggamanā seyyaṁ kappissanti.


pli: Tesaṁ māro pāpimā lacchati otāraṁ lacchati ārammaṇaṁ.


pli: Tasmātiha, bhikkhave, evaṁ sikkhitabbaṁ:


pli: ‘kaliṅgarūpadhānā viharissāma appamattā ātāpino padhānasmin’ti.


pli: Evañhi vo, bhikkhave, sikkhitabban”ti.


pli: Aṭṭhamaṁ.


title_pli: Saṁyutta Nikāya 20.9 1. Opammavagga

pli: Saṁyutta Nikāya 20.9


pli: 1. Opammavagga


pli: Nāgasutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena aññataro navo bhikkhu ativelaṁ kulāni upasaṅkamati.


pli: Tamenaṁ bhikkhū evamāhaṁsu:


pli: “māyasmā ativelaṁ kulāni upasaṅkamī”ti.


pli: So bhikkhu bhikkhūhi vuccamāno evamāha:


pli: “ime hi nāma therā bhikkhū kulāni upasaṅkamitabbaṁ maññissanti, kimaṅgaṁ panāhan”ti?


pli: Atha kho sambahulā bhikkhū yena bhagavā tenupasaṅkamiṁsu; upasaṅkamitvā bhagavantaṁ abhivādetvā ekamantaṁ nisīdiṁsu. Ekamantaṁ nisinnā kho te bhikkhū bhagavantaṁ etadavocuṁ:


pli: “idha, bhante, aññataro navo bhikkhu ativelaṁ kulāni upasaṅkamati.


pli: ‘māyasmā ativelaṁ kulāni upasaṅkamī’ti.


pli: ‘ime hi nāma therā bhikkhū kulāni upasaṅkamitabbaṁ maññissanti, kimaṅgaṁ panāhan’”ti.


pli: “Bhūtapubbaṁ, bhikkhave, araññāyatane mahāsarasī.


pli: Taṁ nāgā upanissāya viharanti.


pli: Te taṁ sarasiṁ ogāhetvā soṇḍāya bhisamuḷālaṁ abbuhetvā suvikkhālitaṁ vikkhāletvā akaddamaṁ saṅkhāditvā ajjhoharanti.


pli: Tesaṁ taṁ vaṇṇāya ceva hoti balāya ca, na ca tatonidānaṁ maraṇaṁ vā nigacchanti maraṇamattaṁ vā dukkhaṁ.


pli: Tesaṁyeva kho pana, bhikkhave, mahānāgānaṁ anusikkhamānā taruṇā bhiṅkacchāpā taṁ sarasiṁ ogāhetvā soṇḍāya bhisamuḷālaṁ abbuhetvā na suvikkhālitaṁ vikkhāletvā sakaddamaṁ asaṅkhāditvā ajjhoharanti.


pli: Tesaṁ taṁ neva vaṇṇāya hoti na balāya.


pli: Tatonidānaṁ maraṇaṁ vā nigacchanti maraṇamattaṁ vā dukkhaṁ.


pli: Evameva kho, bhikkhave, idha therā bhikkhū pubbaṇhasamayaṁ nivāsetvā pattacīvaramādāya gāmaṁ vā nigamaṁ vā piṇḍāya pavisanti.


pli: Te tattha dhammaṁ bhāsanti.


pli: Tesaṁ gihī pasannākāraṁ karonti.


pli: Te taṁ lābhaṁ agadhitā amucchitā anajjhopannā ādīnavadassāvino nissaraṇapaññā paribhuñjanti.


pli: Tesaṁyeva kho pana, bhikkhave, therānaṁ bhikkhūnaṁ anusikkhamānā navā bhikkhū pubbaṇhasamayaṁ nivāsetvā pattacīvaramādāya gāmaṁ vā nigamaṁ vā piṇḍāya pavisanti.


pli: Te taṁ lābhaṁ gadhitā mucchitā ajjhopannā anādīnavadassāvino anissaraṇapaññā paribhuñjanti.


pli: Tesaṁ taṁ neva vaṇṇāya hoti na balāya, te tatonidānaṁ maraṇaṁ vā nigacchanti maraṇamattaṁ vā dukkhaṁ.


pli: Tasmātiha, bhikkhave, evaṁ sikkhitabbaṁ:


pli: ‘agadhitā amucchitā anajjhopannā ādīnavadassāvino nissaraṇapaññā taṁ lābhaṁ paribhuñjissāmā’ti.


pli: Evañhi vo, bhikkhave, sikkhitabban”ti.


pli: Navamaṁ.


title_pli: Saṁyutta Nikāya 21.1 1. Bhikkhuvagga

pli: Saṁyutta Nikāya 21.1


pli: 1. Bhikkhuvagga


pli: Kolitasutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tatra kho āyasmā mahāmoggallāno bhikkhū āmantesi:


pli: “āvuso bhikkhave”ti.


pli: “Āvuso”ti kho te bhikkhū āyasmato mahāmoggallānassa paccassosuṁ.


pli: Āyasmā mahāmoggallāno etadavoca:


pli: “idha mayhaṁ, āvuso, rahogatassa paṭisallīnassa evaṁ cetaso parivitakko udapādi:


pli: ‘ariyo tuṇhībhāvo, ariyo tuṇhībhāvoti vuccati.


pli: Katamo nu kho ariyo tuṇhībhāvo’ti?


pli: Tassa mayhaṁ āvuso, etadahosi:


pli: ‘idha bhikkhu vitakkavicārānaṁ vūpasamā ajjhattaṁ sampasādanaṁ cetaso ekodibhāvaṁ avitakkaṁ avicāraṁ samādhijaṁ pītisukhaṁ dutiyaṁ jhānaṁ upasampajja viharati.


pli: Ayaṁ vuccati ariyo tuṇhībhāvo’ti.


pli: So khvāhaṁ, āvuso, vitakkavicārānaṁ vūpasamā ajjhattaṁ sampasādanaṁ cetaso ekodibhāvaṁ avitakkaṁ avicāraṁ samādhijaṁ pītisukhaṁ dutiyaṁ jhānaṁ upasampajja vihariṁ.


pli: Tassa mayhaṁ, āvuso, iminā vihārena viharato vitakkasahagatā saññāmanasikārā samudācaranti.


pli: Atha kho maṁ, āvuso, bhagavā iddhiyā upasaṅkamitvā etadavoca:


pli: ‘moggallāna moggallāna, mā, brāhmaṇa, ariyaṁ tuṇhībhāvaṁ pamādo, ariye tuṇhībhāve cittaṁ saṇṭhapehi, ariye tuṇhībhāve cittaṁ ekodibhāvaṁ karohi, ariye tuṇhībhāve cittaṁ samādahā’ti.


pli: So khvāhaṁ, āvuso, aparena samayena vitakkavicārānaṁ vūpasamā ajjhattaṁ sampasādanaṁ cetaso ekodibhāvaṁ avitakkaṁ avicāraṁ samādhijaṁ pītisukhaṁ dutiyaṁ jhānaṁ upasampajja viharāmi.


pli: Yañhi taṁ, āvuso, sammā vadamāno vadeyya:


pli: ‘satthārā anuggahito sāvako mahābhiññataṁ patto’ti, mamaṁ taṁ sammā vadamāno vadeyya:


pli: ‘satthārā anuggahito sāvako mahābhiññataṁ patto’”ti.


pli: Paṭhamaṁ.


title_pli: Saṁyutta Nikāya 21.10 1. Bhikkhuvagga

pli: Saṁyutta Nikāya 21.10


pli: 1. Bhikkhuvagga


pli: Theranāmakasutta


pli: Ekaṁ samayaṁ bhagavā rājagahe viharati veḷuvane kalandakanivāpe.


pli: Tena kho pana samayena aññataro bhikkhu theranāmako ekavihārī ceva hoti ekavihārassa ca vaṇṇavādī.


pli: So eko gāmaṁ piṇḍāya pavisati eko paṭikkamati eko raho nisīdati eko caṅkamaṁ adhiṭṭhāti.


pli: Atha kho sambahulā bhikkhū yena bhagavā tenupasaṅkamiṁsu; upasaṅkamitvā bhagavantaṁ abhivādetvā ekamantaṁ nisīdiṁsu. Ekamantaṁ nisinnā kho te bhikkhū bhagavantaṁ etadavocuṁ:


pli: “idha, bhante, aññataro bhikkhu theranāmako ekavihārī ekavihārassa ca vaṇṇavādī”ti.


pli: Atha kho bhagavā aññataraṁ bhikkhuṁ āmantesi:


pli: “ehi tvaṁ, bhikkhu, mama vacanena theraṁ bhikkhuṁ āmantehi:


pli: ‘satthā taṁ, āvuso thera, āmantetī’”ti.


pli: “Evaṁ, bhante”ti kho so bhikkhu bhagavato paṭissutvā yenāyasmā thero tenupasaṅkami; upasaṅkamitvā āyasmantaṁ theraṁ etadavoca:


pli: “satthā taṁ, āvuso thera, āmantetī”ti.


pli: “Evamāvuso”ti kho āyasmā thero tassa bhikkhuno paṭissutvā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnaṁ kho āyasmantaṁ theraṁ bhagavā etadavoca:


pli: “saccaṁ kira tvaṁ, thera, ekavihārī ekavihārassa ca vaṇṇavādī”ti?


pli: “Evaṁ, bhante”.


pli: “Yathā kathaṁ pana tvaṁ, thera, ekavihārī ekavihārassa ca vaṇṇavādī”ti?


pli: “Idhāhaṁ, bhante, eko gāmaṁ piṇḍāya pavisāmi eko paṭikkamāmi eko raho nisīdāmi eko caṅkamaṁ adhiṭṭhāmi.


pli: Evaṁ khvāhaṁ, bhante, ekavihārī ekavihārassa ca vaṇṇavādī”ti.


pli: “Attheso, thera, ekavihāro neso natthīti vadāmi.


pli: Api ca, thera, yathā ekavihāro vitthārena paripuṇṇo hoti


pli: taṁ suṇāhi, sādhukaṁ manasi karohi; bhāsissāmī”ti.


pli: “Evaṁ, bhante”ti kho …pe….


pli: “Kathañca, thera, ekavihāro vitthārena paripuṇṇo hoti.


pli: Idha, thera, yaṁ atītaṁ taṁ pahīnaṁ, yaṁ anāgataṁ taṁ paṭinissaṭṭhaṁ, paccuppannesu ca attabhāvapaṭilābhesu chandarāgo suppaṭivinīto.


pli: Evaṁ kho, thera, ekavihāro vitthārena paripuṇṇo hotī”ti.


pli: Idamavoca bhagavā.


pli: Idaṁ vatvāna sugato athāparaṁ etadavoca satthā:


pli: “Sabbābhibhuṁ sabbaviduṁ sumedhaṁ,


pli: Sabbesu dhammesu anūpalittaṁ;


pli: Sabbañjahaṁ taṇhākkhaye vimuttaṁ,


pli: Tamahaṁ naraṁ ekavihārīti brūmī”ti.


pli: Dasamaṁ.


title_pli: Saṁyutta Nikāya 21.11 1. Bhikkhuvagga

pli: Saṁyutta Nikāya 21.11


pli: 1. Bhikkhuvagga


pli: Mahākappinasutta


pli: Sāvatthiyaṁ viharati.


pli: Atha kho āyasmā mahākappino yena bhagavā tenupasaṅkami.


pli: Addasā kho bhagavā āyasmantaṁ mahākappinaṁ dūratova āgacchantaṁ.


pli: Disvāna bhikkhū āmantesi:


pli: “passatha no tumhe, bhikkhave, etaṁ bhikkhuṁ āgacchantaṁ odātakaṁ tanukaṁ tuṅganāsikan”ti?


pli: “Evaṁ, bhante”.


pli: “Eso kho, bhikkhave, bhikkhu mahiddhiko mahānubhāvo.


pli: Na ca sā samāpatti sulabharūpā yā tena bhikkhunā asamāpannapubbā.


pli: Yassa catthāya kulaputtā sammadeva agārasmā anagāriyaṁ pabbajanti tadanuttaraṁ brahmacariyapariyosānaṁ diṭṭheva dhamme sayaṁ abhiññā sacchikatvā upasampajja viharatī”ti.


pli: Idamavoca bhagavā.


pli: Idaṁ vatvāna sugato athāparaṁ etadavoca satthā:


pli: “Khattiyo seṭṭho janetasmiṁ,


pli: ye gottapaṭisārino;


pli: Vijjācaraṇasampanno,


pli: so seṭṭho devamānuse.


pli: Divā tapati ādicco,


pli: rattimābhāti candimā;


pli: Sannaddho khattiyo tapati,


pli: jhāyī tapati brāhmaṇo;


pli: Atha sabbamahorattiṁ,


pli: buddho tapati tejasā”ti.


pli: Ekādasamaṁ.


title_pli: Saṁyutta Nikāya 21.12 1. Bhikkhuvagga

pli: Saṁyutta Nikāya 21.12


pli: 1. Bhikkhuvagga


pli: Sahāyakasutta


pli: Sāvatthiyaṁ viharati.


pli: Atha kho dve bhikkhū sahāyakā āyasmato mahākappinassa saddhivihārino yena bhagavā tenupasaṅkamiṁsu.


pli: Addasā kho bhagavā te bhikkhū dūratova āgacchante.


pli: Disvāna bhikkhū āmantesi:


pli: “passatha no tumhe, bhikkhave, ete bhikkhū sahāyake āgacchante kappinassa saddhivihārino”ti?


pli: “Evaṁ, bhante”.


pli: “Ete kho te bhikkhū mahiddhikā mahānubhāvā.


pli: Na ca sā samāpatti sulabharūpā, yā tehi bhikkhūhi asamāpannapubbā.


pli: Yassa catthāya kulaputtā sammadeva agārasmā anagāriyaṁ pabbajanti tadanuttaraṁ brahmacariyapariyosānaṁ diṭṭheva dhamme sayaṁ abhiññā sacchikatvā upasampajja viharantī”ti.


pli: Idamavoca bhagavā.


pli: Idaṁ vatvāna sugato athāparaṁ etadavoca satthā:


pli: “Sahāyāvatime bhikkhū,


pli: cirarattaṁ sametikā;


pli: Sameti nesaṁ saddhammo,


pli: dhamme buddhappavedite.


pli: Suvinītā kappinena,


pli: dhamme ariyappavedite;


pli: Dhārenti antimaṁ dehaṁ,


pli: jetvā māraṁ savāhinin”ti.


pli: Dvādasamaṁ.


pli: Bhikkhuvaggo paṭhamo.


pli: Tassuddānaṁ


pli: Kolito upatisso ca,


pli: ghaṭo cāpi pavuccati;


pli: Navo sujāto bhaddi ca,


pli: visākho nando tisso ca;


pli: Theranāmo ca kappino,


pli: sahāyena ca dvādasāti.


pli: Bhikkhusaṁyuttaṁ samattaṁ.


pli: Nidānavaggo dutiyo.


pli: Nidānābhisamayadhātu,


pli: anamataggena kassapaṁ;


pli: Sakkārarāhulalakkhaṇo,


pli: opammabhikkhunā vaggo.


pli: Dutiyo tena pavuccatīti.


pli: Nidānavaggasaṁyuttapāḷi niṭṭhitā.


title_pli: Saṁyutta Nikāya 21.2 1. Bhikkhuvagga

pli: Saṁyutta Nikāya 21.2


pli: 1. Bhikkhuvagga


pli: Upatissasutta


pli: Sāvatthinidānaṁ.


pli: Tatra kho āyasmā sāriputto bhikkhū āmantesi:


pli: “āvuso bhikkhave”ti.


pli: “Āvuso”ti kho te bhikkhū āyasmato sāriputtassa paccassosuṁ.


pli: Āyasmā sāriputto etadavoca:


pli: “Idha mayhaṁ, āvuso, rahogatassa paṭisallīnassa evaṁ cetaso parivitakko udapādi:


pli: ‘atthi nu kho taṁ kiñci lokasmiṁ yassa me vipariṇāmaññathābhāvā uppajjeyyuṁ sokaparidevadukkhadomanassupāyāsā’ti?


pli: Tassa mayhaṁ, āvuso, etadahosi:


pli: ‘natthi kho taṁ kiñci lokasmiṁ yassa me vipariṇāmaññathābhāvā uppajjeyyuṁ sokaparidevadukkhadomanassupāyāsā’”ti.


pli: Evaṁ vutte, āyasmā ānando āyasmantaṁ sāriputtaṁ etadavoca:


pli: “satthupi kho te, āvuso sāriputta, vipariṇāmaññathābhāvā nuppajjeyyuṁ sokaparidevadukkhadomanassupāyāsā”ti?


pli: “Satthupi kho me, āvuso, vipariṇāmaññathābhāvā nuppajjeyyuṁ sokaparidevadukkhadomanassupāyāsā, api ca me evamassa:


pli: ‘mahesakkho vata bho satthā antarahito mahiddhiko mahānubhāvo.


pli: Sace hi bhagavā ciraṁ dīghamaddhānaṁ tiṭṭheyya tadassa bahujanahitāya bahujanasukhāya lokānukampāya atthāya hitāya sukhāya devamanussānan’ti.


pli: Tathā hi panāyasmato sāriputtassa dīgharattaṁ ahaṅkāramamaṅkāramānānusayā susamūhatā.


pli: Tasmā āyasmato sāriputtassa satthupi vipariṇāmaññathābhāvā nuppajjeyyuṁ sokaparidevadukkhadomanassupāyāsā”ti.


pli: Dutiyaṁ.


title_pli: Saṁyutta Nikāya 21.3 1. Bhikkhuvagga

pli: Saṁyutta Nikāya 21.3


pli: 1. Bhikkhuvagga


pli: Ghaṭasutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena āyasmā ca sāriputto āyasmā ca mahāmoggallāno rājagahe viharanti veḷuvane kalandakanivāpe ekavihāre.


pli: Atha kho āyasmā sāriputto sāyanhasamayaṁ paṭisallānā vuṭṭhito yenāyasmā mahāmoggallāno tenupasaṅkami; upasaṅkamitvā āyasmatā mahāmoggallānena saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho āyasmā sāriputto āyasmantaṁ mahāmoggallānaṁ etadavoca:


pli: “Vippasannāni kho te, āvuso moggallāna, indriyāni;


pli: parisuddho mukhavaṇṇo pariyodāto santena nūnāyasmā mahāmoggallāno ajja vihārena vihāsī”ti.


pli: “Oḷārikena khvāhaṁ, āvuso, ajja vihārena vihāsiṁ.


pli: Api ca me ahosi dhammī kathā”ti.


pli: “Kena saddhiṁ panāyasmato mahāmoggallānassa ahosi dhammī kathā”ti?


pli: “Bhagavatā kho me, āvuso, saddhiṁ ahosi dhammī kathā”ti.


pli: “Dūre kho, āvuso, bhagavā etarahi sāvatthiyaṁ viharati jetavane anāthapiṇḍikassa ārāme.


pli: Kiṁ nu kho āyasmā mahāmoggallāno bhagavantaṁ iddhiyā upasaṅkami;


pli: udāhu bhagavā āyasmantaṁ mahāmoggallānaṁ iddhiyā upasaṅkamī”ti?


pli: “Na khvāhaṁ, āvuso, bhagavantaṁ iddhiyā upasaṅkamiṁ;


pli: napi maṁ bhagavā iddhiyā upasaṅkami.


pli: Api ca me yāvatā bhagavā ettāvatā dibbacakkhu visujjhi dibbā ca sotadhātu.


pli: Bhagavatopi yāvatāhaṁ ettāvatā dibbacakkhu visujjhi dibbā ca sotadhātū”ti.


pli: “Yathākathaṁ panāyasmato mahāmoggallānassa bhagavatā saddhiṁ ahosi dhammī kathā”ti?


pli: “Idhāhaṁ, āvuso, bhagavantaṁ etadavocaṁ:


pli: ‘āraddhavīriyo āraddhavīriyoti, bhante, vuccati.


pli: Kittāvatā nu kho, bhante, āraddhavīriyo hotī’ti?


pli: Evaṁ vutte, maṁ, āvuso, bhagavā etadavoca:


pli: ‘idha, moggallāna, bhikkhu āraddhavīriyo viharati—


pli: kāmaṁ taco ca nhāru ca aṭṭhi ca avasissatu, sarīre upassussatu maṁsalohitaṁ, yaṁ taṁ purisathāmena purisavīriyena purisaparakkamena pattabbaṁ na taṁ apāpuṇitvā vīriyassa saṇṭhānaṁ bhavissatīti.


pli: Evaṁ kho, moggallāna, āraddhavīriyo hotī’ti.


pli: Evaṁ kho me, āvuso, bhagavatā saddhiṁ ahosi dhammī kathā”ti.


pli: “Seyyathāpi, āvuso, himavato pabbatarājassa parittā pāsāṇasakkharā yāvadeva upanikkhepanamattāya;


pli: evameva kho mayaṁ āyasmato mahāmoggallānassa yāvadeva upanikkhepanamattāya.


pli: Āyasmā hi mahāmoggallāno mahiddhiko mahānubhāvo ākaṅkhamāno kappaṁ tiṭṭheyyā”ti.


pli: “Seyyathāpi, āvuso, mahatiyā loṇaghaṭāya parittā loṇasakkharāya yāvadeva upanikkhepanamattāya;


pli: evameva kho mayaṁ āyasmato sāriputtassa yāvadeva upanikkhepanamattāya.


pli: Āyasmā hi sāriputto bhagavatā anekapariyāyena thomito vaṇṇito pasattho:


pli: ‘Sāriputtova paññāya,


pli: sīlena upasamena ca;


pli: Yopi pāraṅgato bhikkhu,


pli: etāvaparamo siyā’”ti.


pli: Itiha te ubho mahānāgā aññamaññassa subhāsitaṁ sulapitaṁ samanumodiṁsūti.


pli: Tatiyaṁ.


title_pli: Saṁyutta Nikāya 21.4 1. Bhikkhuvagga

pli: Saṁyutta Nikāya 21.4


pli: 1. Bhikkhuvagga


pli: Navasutta


pli: Sāvatthiyaṁ viharati.


pli: Tena kho pana samayena aññataro navo bhikkhu pacchābhattaṁ piṇḍapātapaṭikkanto vihāraṁ pavisitvā appossukko tuṇhībhūto saṅkasāyati, na bhikkhūnaṁ veyyāvaccaṁ karoti cīvarakārasamaye.


pli: Atha kho sambahulā bhikkhū yena bhagavā tenupasaṅkamiṁsu; upasaṅkamitvā bhagavantaṁ abhivādetvā ekamantaṁ nisīdiṁsu. Ekamantaṁ nisinnā kho te bhikkhū bhagavantaṁ etadavocuṁ:


pli: “idha, bhante, aññataro navo bhikkhu pacchābhattaṁ piṇḍapātapaṭikkanto vihāraṁ pavisitvā appossukko tuṇhībhūto saṅkasāyati, na bhikkhūnaṁ veyyāvaccaṁ karoti cīvarakārasamaye”ti.


pli: Atha kho bhagavā aññataraṁ bhikkhuṁ āmantesi:


pli: “ehi tvaṁ, bhikkhu, mama vacanena taṁ bhikkhuṁ āmantehi ‘satthā taṁ, āvuso, āmantetī’”ti.


pli: “Evaṁ, bhante”ti kho so bhikkhu bhagavato paṭissutvā yena so bhikkhu tenupasaṅkami; upasaṅkamitvā taṁ bhikkhuṁ etadavoca:


pli: “satthā taṁ, āvuso, āmantetī”ti.


pli: “Evamāvuso”ti kho so bhikkhu tassa bhikkhuno paṭissutvā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnaṁ kho taṁ bhikkhuṁ bhagavā etadavoca:


pli: “saccaṁ kira tvaṁ, bhikkhu, pacchābhattaṁ piṇḍapātapaṭikkanto vihāraṁ pavisitvā appossukko tuṇhībhūto saṅkasāyasi, na bhikkhūnaṁ veyyāvaccaṁ karosi cīvarakārasamaye”ti?


pli: “Ahampi kho, bhante, sakaṁ kiccaṁ karomī”ti.


pli: Atha kho bhagavā tassa bhikkhuno cetasā cetoparivitakkamaññāya bhikkhū āmantesi:


pli: “mā kho tumhe, bhikkhave, etassa bhikkhuno ujjhāyittha.


pli: Eso kho, bhikkhave, bhikkhu catunnaṁ jhānānaṁ ābhicetasikānaṁ diṭṭhadhammasukhavihārānaṁ nikāmalābhī akicchalābhī akasiralābhī, yassa catthāya kulaputtā sammadeva agārasmā anagāriyaṁ pabbajanti, tadanuttaraṁ brahmacariyapariyosānaṁ diṭṭheva dhamme sayaṁ abhiññā sacchikatvā upasampajja viharatī”ti.


pli: Idamavoca bhagavā.


pli: Idaṁ vatvāna sugato athāparaṁ etadavoca satthā:


pli: “Nayidaṁ sithilamārabbha,


pli: nayidaṁ appena thāmasā;


pli: Nibbānaṁ adhigantabbaṁ,


pli: sabbadukkhappamocanaṁ.


pli: Ayañca daharo bhikkhu,


pli: ayamuttamapuriso;


pli: Dhāreti antimaṁ dehaṁ,


pli: jetvā māraṁ savāhinin”ti.


pli: Catutthaṁ.


title_pli: Saṁyutta Nikāya 21.5 1. Bhikkhuvagga

pli: Saṁyutta Nikāya 21.5


pli: 1. Bhikkhuvagga


pli: Sujātasutta


pli: Sāvatthiyaṁ viharati.


pli: Atha kho āyasmā sujāto yena bhagavā tenupasaṅkami.


pli: Addasā kho bhagavā āyasmantaṁ sujātaṁ dūratova āgacchantaṁ.


pli: Disvāna bhikkhū āmantesi:


pli: “ubhayenevāyaṁ, bhikkhave, kulaputto sobhati—


pli: yañca abhirūpo dassanīyo pāsādiko paramāya vaṇṇapokkharatāya samannāgato, yassa catthāya kulaputtā sammadeva agārasmā anagāriyaṁ pabbajanti tadanuttaraṁ brahmacariyapariyosānaṁ diṭṭheva dhamme sayaṁ abhiññā sacchikatvā upasampajja viharatī”ti.


pli: Idamavoca bhagavā …pe…


pli: satthā:


pli: “Sobhati vatāyaṁ bhikkhu,


pli: ujubhūtena cetasā;


pli: Vippayutto visaṁyutto,


pli: anupādāya nibbuto;


pli: Dhāreti antimaṁ dehaṁ,


pli: jetvā māraṁ savāhinin”ti.


pli: Pañcamaṁ.


title_pli: Saṁyutta Nikāya 21.6 1. Bhikkhuvagga

pli: Saṁyutta Nikāya 21.6


pli: 1. Bhikkhuvagga


pli: Lakuṇḍakabhaddiyasutta


pli: Sāvatthiyaṁ viharati.


pli: Atha kho āyasmā lakuṇḍakabhaddiyo yena bhagavā tenupasaṅkami.


pli: Addasā kho bhagavā āyasmantaṁ lakuṇḍakabhaddiyaṁ dūratova āgacchantaṁ.


pli: Disvāna bhikkhū āmantesi:


pli: “passatha no tumhe, bhikkhave, etaṁ bhikkhuṁ āgacchantaṁ dubbaṇṇaṁ duddasikaṁ okoṭimakaṁ bhikkhūnaṁ paribhūtarūpan”ti?


pli: “Evaṁ, bhante”.


pli: “Eso kho, bhikkhave, bhikkhu mahiddhiko mahānubhāvo, na ca sā samāpatti sulabharūpā yā tena bhikkhunā asamāpannapubbā.


pli: Yassa catthāya kulaputtā sammadeva agārasmā anagāriyaṁ pabbajanti, tadanuttaraṁ brahmacariyapariyosānaṁ diṭṭheva dhamme sayaṁ abhiññā sacchikatvā upasampajja viharatī”ti.


pli: Idamavoca bhagavā …pe…


pli: satthā:


pli: “Haṁsā koñcā mayūrā ca,


pli: hatthayo pasadā migā;


pli: Sabbe sīhassa bhāyanti,


pli: natthi kāyasmiṁ tulyatā.


pli: Evameva manussesu,


pli: daharo cepi paññavā;


pli: So hi tattha mahā hoti,


pli: neva bālo sarīravā”ti.


pli: Chaṭṭhaṁ.


title_pli: Saṁyutta Nikāya 21.7 1. Bhikkhuvagga

pli: Saṁyutta Nikāya 21.7


pli: 1. Bhikkhuvagga


pli: Visākhasutta


pli: Evaṁ me sutaṁ—


pli: ekaṁ samayaṁ bhagavā vesāliyaṁ viharati mahāvane kūṭāgārasālāyaṁ.


pli: Tena kho pana samayena āyasmā visākho pañcālaputto upaṭṭhānasālāyaṁ bhikkhū dhammiyā kathāya sandasseti samādapeti samuttejeti sampahaṁseti, poriyā vācāya vissaṭṭhāya anelagalāya atthassa viññāpaniyā pariyāpannāya anissitāya.


pli: Atha kho bhagavā sāyanhasamayaṁ paṭisallānā vuṭṭhito yena upaṭṭhānasālā tenupasaṅkami; upasaṅkamitvā paññatte āsane nisīdi.


pli: Nisajja kho bhagavā bhikkhū āmantesi:


pli: “ko nu kho, bhikkhave, upaṭṭhānasālāyaṁ bhikkhū dhammiyā kathāya sandasseti samādapeti samuttejeti sampahaṁseti poriyā vācāya vissaṭṭhāya anelagalāya atthassa viññāpaniyā pariyāpannāya anissitāyā”ti?


pli: “Āyasmā, bhante, visākho pañcālaputto upaṭṭhānasālāyaṁ bhikkhū dhammiyā kathāya sandasseti samādapeti samuttejeti sampahaṁseti, poriyā vācāya vissaṭṭhāya anelagalāya atthassa viññāpaniyā pariyāpannāya anissitāyā”ti.


pli: Atha kho bhagavā āyasmantaṁ visākhaṁ pañcālaputtaṁ āmantesi:


pli: “sādhu sādhu, visākha,


pli: sādhu kho tvaṁ, visākha, bhikkhū dhammiyā kathāya sandassesi …pe… atthassa viññāpaniyā pariyāpannāya anissitāyā”ti.


pli: Idamavoca bhagavā.


pli: Idaṁ vatvāna sugato athāparaṁ etadavoca satthā:


pli: “Nābhāsamānaṁ jānanti,


pli: missaṁ bālehi paṇḍitaṁ;


pli: Bhāsamānañca jānanti,


pli: desentaṁ amataṁ padaṁ.


pli: Bhāsaye jotaye dhammaṁ,


pli: paggaṇhe isinaṁ dhajaṁ;


pli: Subhāsitadhajā isayo,


pli: dhammo hi isinaṁ dhajo”ti.


pli: Sattamaṁ.


title_pli: Saṁyutta Nikāya 21.8 1. Bhikkhuvagga

pli: Saṁyutta Nikāya 21.8


pli: 1. Bhikkhuvagga


pli: Nandasutta


pli: Sāvatthiyaṁ viharati.


pli: Atha kho āyasmā nando bhagavato mātucchāputto ākoṭitapaccākoṭitāni cīvarāni pārupitvā akkhīni añjetvā acchaṁ pattaṁ gahetvā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnaṁ kho āyasmantaṁ nandaṁ bhagavā etadavoca:


pli: “na kho te taṁ, nanda, patirūpaṁ kulaputtassa saddhā agārasmā anagāriyaṁ pabbajitassa, yaṁ tvaṁ ākoṭitapaccākoṭitāni cīvarāni pārupeyyāsi, akkhīni ca añjeyyāsi, acchañca pattaṁ dhāreyyāsi.


pli: Etaṁ kho te, nanda, patirūpaṁ kulaputtassa saddhā agārasmā anagāriyaṁ pabbajitassa, yaṁ tvaṁ āraññiko ca assasi, piṇḍapātiko ca paṁsukūliko ca kāmesu ca anapekkho vihareyyāsī”ti.


pli: Idamavoca bhagavā …pe…


pli: satthā:


pli: “Kadāhaṁ nandaṁ passeyyaṁ,


pli: āraññaṁ paṁsukūlikaṁ;


pli: Aññātuñchena yāpentaṁ,


pli: kāmesu anapekkhinan”ti.


pli: Atha kho āyasmā nando aparena samayena āraññiko ca piṇḍapātiko ca paṁsukūliko ca kāmesu ca anapekkho vihāsīti.


pli: Aṭṭhamaṁ.


title_pli: Saṁyutta Nikāya 21.9 1. Bhikkhuvagga

pli: Saṁyutta Nikāya 21.9


pli: Tissasutta


pli: Atha kho āyasmā tisso bhagavato pitucchāputto yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi dukkhī dummano assūni pavattayamāno. Atha kho bhagavā āyasmantaṁ tissaṁ etadavoca:


pli: “kiṁ nu kho tvaṁ, tissa, ekamantaṁ nisinno dukkhī dummano assūni pavattayamāno”ti?


pli: “Tathā hi pana maṁ, bhante, bhikkhū samantā vācāyasannitodakena sañjambharimakaṁsū”ti.


pli: “Tathāhi pana tvaṁ, tissa, vattā no ca vacanakkhamo;


pli: na kho te taṁ, tissa, patirūpaṁ kulaputtassa saddhā agārasmā anagāriyaṁ pabbajitassa, yaṁ tvaṁ vattā no ca vacanakkhamo.


pli: Etaṁ kho te, tissa, patirūpaṁ kulaputtassa saddhā agārasmā anagāriyaṁ pabbajitassa:


pli: ‘yaṁ tvaṁ vattā ca assa vacanakkhamo cā’”ti.


pli: Idamavoca bhagavā.


pli: Idaṁ vatvāna sugato athāparaṁ etadavoca satthā:


pli: “Kiṁ nu kujjhasi mā kujjhi,


pli: Akkodho tissa te varaṁ;


pli: Kodhamānamakkhavinayatthañhi,


pli: Tissa brahmacariyaṁ vussatī”ti.


pli: Navamaṁ.


title_pli: Saṁyutta Nikāya 22.1 1. Nakulapituvagga

pli: Saṁyutta Nikāya 22.1


pli: 1. Nakulapituvagga


pli: Nakulapitusutta


pli: Evaṁ me sutaṁ—


pli: ekaṁ samayaṁ bhagavā bhaggesu viharati susumāragire bhesakaḷāvane migadāye.


pli: Atha kho nakulapitā gahapati yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho nakulapitā gahapati bhagavantaṁ etadavoca:


pli: “Ahamasmi, bhante, jiṇṇo vuḍḍho mahallako addhagato vayoanuppatto āturakāyo abhikkhaṇātaṅko.


pli: Aniccadassāvī kho panāhaṁ, bhante, bhagavato manobhāvanīyānañca bhikkhūnaṁ.


pli: Ovadatu maṁ, bhante, bhagavā;


pli: anusāsatu maṁ, bhante, bhagavā;


pli: yaṁ mamassa dīgharattaṁ hitāya sukhāyā”ti.


pli: “Evametaṁ, gahapati, evametaṁ, gahapati.


pli: Āturo hāyaṁ, gahapati, kāyo aṇḍabhūto pariyonaddho.


pli: Yo hi, gahapati, imaṁ kāyaṁ pariharanto muhuttampi ārogyaṁ paṭijāneyya, kimaññatra bālyā?


pli: Tasmātiha te, gahapati, evaṁ sikkhitabbaṁ:


pli: ‘āturakāyassa me sato cittaṁ anāturaṁ bhavissatī’ti.


pli: Evañhi te, gahapati, sikkhitabban”ti.


pli: Atha kho nakulapitā gahapati bhagavato bhāsitaṁ abhinanditvā anumoditvā uṭṭhāyāsanā bhagavantaṁ abhivādetvā padakkhiṇaṁ katvā yenāyasmā sāriputto tenupasaṅkami; upasaṅkamitvā āyasmantaṁ sāriputtaṁ abhivādetvā ekamantaṁ nisīdi. Ekamantaṁ nisinnaṁ kho nakulapitaraṁ gahapatiṁ āyasmā sāriputto etadavoca:


pli: “vippasannāni kho te, gahapati, indriyāni;


pli: parisuddho mukhavaṇṇo pariyodāto.


pli: Alattha no ajja bhagavato sammukhā dhammiṁ kathaṁ savanāyā”ti?


pli: “Kathañhi no siyā, bhante.


pli: Idānāhaṁ, bhante, bhagavatā dhammiyā kathāya amatena abhisitto”ti.


pli: “Yathā kathaṁ pana tvaṁ, gahapati, bhagavatā dhammiyā kathāya amatena abhisitto”ti?


pli: “Idhāhaṁ, bhante, yena bhagavā tenupasaṅkamiṁ; upasaṅkamitvā bhagavantaṁ abhivādetvā ekamantaṁ nisīdiṁ. Ekamantaṁ nisinno khvāhaṁ, bhante, bhagavantaṁ etadavocaṁ:


pli: ‘ahamasmi, bhante, jiṇṇo vuḍḍho mahallako addhagato vayoanuppatto āturakāyo abhikkhaṇātaṅko.


pli: Aniccadassāvī kho panāhaṁ, bhante, bhagavato manobhāvanīyānañca bhikkhūnaṁ.


pli: Ovadatu maṁ, bhante, bhagavā;


pli: anusāsatu maṁ, bhante, bhagavā;


pli: yaṁ mamassa dīgharattaṁ hitāya sukhāyā’ti.


pli: Evaṁ vutte, maṁ, bhante, bhagavā etadavoca:


pli: ‘evametaṁ, gahapati, evametaṁ, gahapati.


pli: Āturo hāyaṁ, gahapati, kāyo aṇḍabhūto pariyonaddho.


pli: Yo hi, gahapati, imaṁ kāyaṁ pariharanto muhuttampi ārogyaṁ paṭijāneyya, kimaññatra bālyā?


pli: Tasmātiha te, gahapati, evaṁ sikkhitabbaṁ—


pli: āturakāyassa me sato cittaṁ anāturaṁ bhavissatīti.


pli: Evañhi te, gahapati, sikkhitabban’ti.


pli: Evaṁ khvāhaṁ, bhante, bhagavatā dhammiyā kathāya amatena abhisitto”ti.


pli: “Na hi pana taṁ, gahapati, paṭibhāsi bhagavantaṁ uttariṁ paṭipucchituṁ:


pli: ‘kittāvatā nu kho, bhante, āturakāyo ceva hoti āturacitto ca, kittāvatā ca pana āturakāyo hi kho hoti no ca āturacitto’”ti?


pli: “Dūratopi kho mayaṁ, bhante, āgaccheyyāma āyasmato sāriputtassa santike etassa bhāsitassa atthamaññātuṁ.


pli: Sādhu vatāyasmantaṁyeva sāriputtaṁ paṭibhātu etassa bhāsitassa attho”ti.


pli: “Tena hi, gahapati, suṇāhi, sādhukaṁ manasi karohi; bhāsissāmī”ti.


pli: “Evaṁ, bhante”ti kho nakulapitā gahapati āyasmato sāriputtassa paccassosi.


pli: Āyasmā sāriputto etadavoca:


pli: “Kathañca, gahapati, āturakāyo ceva hoti, āturacitto ca?


pli: Idha, gahapati, assutavā puthujjano ariyānaṁ adassāvī ariyadhammassa akovido ariyadhamme avinīto sappurisānaṁ adassāvī sappurisadhammassa akovido sappurisadhamme avinīto


pli: rūpaṁ attato samanupassati, rūpavantaṁ vā attānaṁ; attani vā rūpaṁ, rūpasmiṁ vā attānaṁ.


pli: ‘Ahaṁ rūpaṁ, mama rūpan’ti pariyuṭṭhaṭṭhāyī hoti.


pli: Tassa ‘ahaṁ rūpaṁ, mama rūpan’ti pariyuṭṭhaṭṭhāyino taṁ rūpaṁ vipariṇamati aññathā hoti.


pli: Tassa rūpavipariṇāmaññathābhāvā uppajjanti sokaparidevadukkhadomanassupāyāsā.


pli: Vedanaṁ attato samanupassati, vedanāvantaṁ vā attānaṁ; attani vā vedanaṁ, vedanāya vā attānaṁ.


pli: ‘Ahaṁ vedanā, mama vedanā’ti pariyuṭṭhaṭṭhāyī hoti.


pli: Tassa ‘ahaṁ vedanā, mama vedanā’ti pariyuṭṭhaṭṭhāyino, sā vedanā vipariṇamati aññathā hoti.


pli: Tassa vedanāvipariṇāmaññathābhāvā uppajjanti sokaparidevadukkhadomanassupāyāsā.


pli: Saññaṁ attato samanupassati, saññāvantaṁ vā attānaṁ; attani vā saññaṁ, saññāya vā attānaṁ.


pli: ‘Ahaṁ saññā, mama saññā’ti pariyuṭṭhaṭṭhāyī hoti.


pli: Tassa ‘ahaṁ saññā, mama saññā’ti pariyuṭṭhaṭṭhāyino, sā saññā vipariṇamati aññathā hoti.


pli: Tassa saññāvipariṇāmaññathābhāvā uppajjanti sokaparidevadukkhadomanassupāyāsā.


pli: Saṅkhāre attato samanupassati, saṅkhāravantaṁ vā attānaṁ; attani vā saṅkhāre, saṅkhāresu vā attānaṁ.


pli: ‘Ahaṁ saṅkhārā, mama saṅkhārā’ti pariyuṭṭhaṭṭhāyī hoti.


pli: Tassa ‘ahaṁ saṅkhārā, mama saṅkhārā’ti pariyuṭṭhaṭṭhāyino, te saṅkhārā vipariṇamanti aññathā honti.


pli: Tassa saṅkhāravipariṇāmaññathābhāvā uppajjanti sokaparidevadukkhadomanassupāyāsā.


pli: Viññāṇaṁ attato samanupassati, viññāṇavantaṁ vā attānaṁ; attani vā viññāṇaṁ, viññāṇasmiṁ vā attānaṁ.


pli: ‘Ahaṁ viññāṇaṁ, mama viññāṇan’ti pariyuṭṭhaṭṭhāyī hoti.


pli: Tassa ‘ahaṁ viññāṇaṁ, mama viññāṇan’ti pariyuṭṭhaṭṭhāyino, taṁ viññāṇaṁ vipariṇamati aññathā hoti.


pli: Tassa viññāṇavipariṇāmaññathābhāvā uppajjanti sokaparidevadukkhadomanassupāyāsā.


pli: Evaṁ kho, gahapati, āturakāyo ceva hoti āturacitto ca.


pli: Kathañca, gahapati, āturakāyo hi kho hoti no ca āturacitto?


pli: Idha, gahapati, sutavā ariyasāvako ariyānaṁ dassāvī ariyadhammassa kovido ariyadhamme suvinīto sappurisānaṁ dassāvī sappurisadhammassa kovido sappurisadhamme suvinīto


pli: na rūpaṁ attato samanupassati, na rūpavantaṁ vā attānaṁ; na attani vā rūpaṁ, na rūpasmiṁ vā attānaṁ.


pli: ‘Ahaṁ rūpaṁ, mama rūpan’ti na pariyuṭṭhaṭṭhāyī hoti.


pli: Tassa ‘ahaṁ rūpaṁ, mama rūpan’ti apariyuṭṭhaṭṭhāyino, taṁ rūpaṁ vipariṇamati aññathā hoti.


pli: Tassa rūpavipariṇāmaññathābhāvā nuppajjanti sokaparidevadukkhadomanassupāyāsā.


pli: Na vedanaṁ attato samanupassati, na vedanāvantaṁ vā attānaṁ; na attani vā vedanaṁ, na vedanāya vā attānaṁ.


pli: ‘Ahaṁ vedanā, mama vedanā’ti na pariyuṭṭhaṭṭhāyī hoti.


pli: Tassa ‘ahaṁ vedanā, mama vedanā’ti apariyuṭṭhaṭṭhāyino, sā vedanā vipariṇamati aññathā hoti.


pli: Tassa vedanāvipariṇāmaññathābhāvā nuppajjanti sokaparidevadukkhadomanassupāyāsā.


pli: Na saññaṁ attato samanupassati, na saññāvantaṁ vā attānaṁ; na attani vā saññaṁ, na saññāya vā attānaṁ.


pli: ‘Ahaṁ saññā, mama saññā’ti na pariyuṭṭhaṭṭhāyī hoti.


pli: Tassa ‘ahaṁ saññā, mama saññā’ti apariyuṭṭhaṭṭhāyino, sā saññā vipariṇamati aññathā hoti.


pli: Tassa saññāvipariṇāmaññathābhāvā nuppajjanti sokaparidevadukkhadomanassupāyāsā.


pli: Na saṅkhāre attato samanupassati, na saṅkhāravantaṁ vā attānaṁ; na attani vā saṅkhāre, na saṅkhāresu vā attānaṁ.


pli: ‘Ahaṁ saṅkhārā, mama saṅkhārā’ti na pariyuṭṭhaṭṭhāyī hoti.


pli: Tassa ‘ahaṁ saṅkhārā, mama saṅkhārā’ti apariyuṭṭhaṭṭhāyino, te saṅkhārā vipariṇamanti aññathā honti.


pli: Tassa saṅkhāravipariṇāmaññathābhāvā nuppajjanti sokaparidevadukkhadomanassupāyāsā.


pli: Na viññāṇaṁ attato samanupassati, na viññāṇavantaṁ vā attānaṁ; na attani vā viññāṇaṁ, na viññāṇasmiṁ vā attānaṁ.


pli: ‘Ahaṁ viññāṇaṁ, mama viññāṇan’ti na pariyuṭṭhaṭṭhāyī hoti.


pli: Tassa ‘ahaṁ viññāṇaṁ, mama viññāṇan’ti apariyuṭṭhaṭṭhāyino, taṁ viññāṇaṁ vipariṇamati aññathā hoti.


pli: Tassa viññāṇavipariṇāmaññathābhāvā nuppajjanti sokaparidevadukkhadomanassupāyāsā.


pli: Evaṁ kho, gahapati, āturakāyo hoti no ca āturacitto”ti.


pli: Idamavoca āyasmā sāriputto.


pli: Attamano nakulapitā gahapati āyasmato sāriputtassa bhāsitaṁ abhinandīti.


pli: Paṭhamaṁ.


title_pli: Saṁyutta Nikāya 22.10 1. Nakulapituvagga

pli: Saṁyutta Nikāya 22.10


pli: 1. Nakulapituvagga


pli: Kālattayadukkhasutta


pli: Sāvatthinidānaṁ.


pli: “Rūpaṁ, bhikkhave, dukkhaṁ atītānāgataṁ;


pli: ko pana vādo paccuppannassa.


pli: Evaṁ passaṁ, bhikkhave, sutavā ariyasāvako atītasmiṁ rūpasmiṁ anapekkho hoti;


pli: anāgataṁ rūpaṁ nābhinandati;


pli: paccuppannassa rūpassa nibbidāya virāgāya nirodhāya paṭipanno hoti.


pli: Vedanā dukkhā …


pli: saññā dukkhā …


pli: saṅkhārā dukkhā …


pli: viññāṇaṁ dukkhaṁ atītānāgataṁ;


pli: Evaṁ passaṁ, bhikkhave, sutavā ariyasāvako atītasmiṁ viññāṇasmiṁ anapekkho hoti;


pli: anāgataṁ viññāṇaṁ nābhinandati;


pli: paccuppannassa viññāṇassa nibbidāya virāgāya nirodhāya paṭipanno hotī”ti.


pli: Dasamaṁ.


title_pli: Saṁyutta Nikāya 22.100 10. Pupphavagga

pli: Saṁyutta Nikāya 22.100


pli: 10. Pupphavagga


pli: Dutiyagaddulabaddhasutta


pli: Sāvatthinidānaṁ.


pli: “Anamataggoyaṁ, bhikkhave, saṁsāro.


pli: Pubbā koṭi na paññāyati avijjānīvaraṇānaṁ sattānaṁ taṇhāsaṁyojanānaṁ sandhāvataṁ saṁsarataṁ.


pli: Seyyathāpi, bhikkhave, sā gaddulabaddho daḷhe khīle vā thambhe vā upanibaddho. So gacchati cepi tameva khīlaṁ vā thambhaṁ vā upagacchati; tiṭṭhati cepi tameva khīlaṁ vā thambhaṁ vā upatiṭṭhati; nisīdati cepi tameva khīlaṁ vā thambhaṁ vā upanisīdati; nipajjati cepi tameva khīlaṁ vā thambhaṁ vā upanipajjati.


pli: Evameva kho, bhikkhave, assutavā puthujjano rūpaṁ ‘etaṁ mama, esohamasmi, eso me attā’ti samanupassati.


pli: Vedanaṁ …


pli: saññaṁ …


pli: saṅkhāre …


pli: viññāṇaṁ ‘etaṁ mama, esohamasmi, eso me attā’ti samanupassati.


pli: So gacchati cepi ime pañcupādānakkhandhe upagacchati;


pli: tiṭṭhati cepi ime pañcupādānakkhandhe upatiṭṭhati;


pli: nisīdati cepi ime pañcupādānakkhandhe upanisīdati;


pli: nipajjati cepi ime pañcupādānakkhandhe upanipajjati.


pli: Tasmātiha, bhikkhave, abhikkhaṇaṁ sakaṁ cittaṁ paccavekkhitabbaṁ:


pli: ‘dīgharattamidaṁ cittaṁ saṅkiliṭṭhaṁ rāgena dosena mohenā’ti.


pli: Cittasaṅkilesā, bhikkhave, sattā saṅkilissanti;


pli: cittavodānā sattā visujjhanti.


pli: Diṭṭhaṁ vo, bhikkhave, caraṇaṁ nāma cittan”ti?


pli: “Evaṁ, bhante”.


pli: “Tampi kho, bhikkhave, caraṇaṁ nāma cittaṁ citteneva cittitaṁ. Tenapi kho, bhikkhave, caraṇena cittena cittaññeva cittataraṁ.


pli: Nāhaṁ, bhikkhave, aññaṁ ekanikāyampi samanupassāmi evaṁ cittaṁ yathayidaṁ, bhikkhave, tiracchānagatā pāṇā.


pli: tepi kho, bhikkhave, tiracchānagatā pāṇā citteneva cittitā, tehipi kho, bhikkhave, tiracchānagatehi pāṇehi cittaññeva cittataraṁ.


pli: Seyyathāpi, bhikkhave, rajako vā cittakārako vā rajanāya vā lākhāya vā haliddiyā vā nīliyā vā mañjiṭṭhāya vā suparimaṭṭhe phalake vā bhittiyā vā dussapaṭṭe vā itthirūpaṁ vā purisarūpaṁ vā abhinimmineyya sabbaṅgapaccaṅgiṁ;


pli: evameva kho, bhikkhave, assutavā puthujjano rūpaññeva abhinibbattento abhinibbatteti, vedanaññeva …pe… saññaññeva … saṅkhāreyeva … viññāṇaññeva abhinibbattento abhinibbatteti.


pli: Taṁ kiṁ maññatha, bhikkhave,


pli: rūpaṁ niccaṁ vā aniccaṁ vā”ti?


pli: “Aniccaṁ, bhante”.


pli: “Vedanā …


pli: saññā …


pli: saṅkhārā …


pli: viññāṇaṁ …pe…


pli: “tasmātiha, bhikkhave …pe…


pli: evaṁ passaṁ …pe…


pli: nāparaṁ itthattāyāti pajānātī”ti.


pli: Aṭṭhamaṁ.


title_pli: Saṁyutta Nikāya 22.101 10. Pupphavagga

pli: Saṁyutta Nikāya 22.101


pli: 10. Pupphavagga


pli: Vāsijaṭasutta


pli: Sāvatthinidānaṁ.


pli: “Jānato ahaṁ, bhikkhave, passato āsavānaṁ khayaṁ vadāmi, no ajānato no apassato.


pli: Kiñca, bhikkhave, jānato kiṁ passato āsavānaṁ khayo hoti?


pli: ‘Iti rūpaṁ, iti rūpassa samudayo, iti rūpassa atthaṅgamo;


pli: iti vedanā …


pli: iti saññā …


pli: iti saṅkhārā …


pli: iti viññāṇaṁ, iti viññāṇassa samudayo, iti viññāṇassa atthaṅgamo’ti—


pli: evaṁ kho, bhikkhave, jānato evaṁ passato āsavānaṁ khayo hoti.


pli: Bhāvanānuyogaṁ ananuyuttassa, bhikkhave, bhikkhuno viharato kiñcāpi evaṁ icchā uppajjeyya:


pli: ‘aho vata me anupādāya āsavehi cittaṁ vimucceyyā’ti, atha khvassa neva anupādāya āsavehi cittaṁ vimuccati.


pli: Taṁ kissa hetu?


pli: ‘Abhāvitattā’ tissa vacanīyaṁ.


pli: Kissa abhāvitattā?


pli: Abhāvitattā catunnaṁ satipaṭṭhānānaṁ, abhāvitattā catunnaṁ sammappadhānānaṁ, abhāvitattā catunnaṁ iddhipādānaṁ, abhāvitattā pañcannaṁ indriyānaṁ, abhāvitattā pañcannaṁ balānaṁ, abhāvitattā sattannaṁ bojjhaṅgānaṁ, abhāvitattā ariyassa aṭṭhaṅgikassa maggassa.


pli: Seyyathāpi, bhikkhave, kukkuṭiyā aṇḍāni aṭṭha vā dasa vā dvādasa vā.


pli: Tānassu kukkuṭiyā na sammā adhisayitāni, na sammā pariseditāni, na sammā paribhāvitāni.


pli: Kiñcāpi tassā kukkuṭiyā evaṁ icchā uppajjeyya:


pli: ‘aho vata me kukkuṭapotakā pādanakhasikhāya vā mukhatuṇḍakena vā aṇḍakosaṁ padāletvā sotthinā abhinibbhijjeyyun’ti,


pli: atha kho abhabbāva te kukkuṭapotakā pādanakhasikhāya vā mukhatuṇḍakena vā aṇḍakosaṁ padāletvā sotthinā abhinibbhijjituṁ.


pli: Tathā hi pana, bhikkhave, kukkuṭiyā aṇḍāni aṭṭha vā dasa vā dvādasa vā;


pli: tāni kukkuṭiyā na sammā adhisayitāni, na sammā pariseditāni, na sammā paribhāvitāni.


pli: Evameva kho, bhikkhave, bhāvanānuyogaṁ ananuyuttassa bhikkhuno viharato kiñcāpi evaṁ icchā uppajjeyya:


pli: ‘Abhāvitattā’tissa vacanīyaṁ.


pli: Abhāvitattā catunnaṁ satipaṭṭhānānaṁ …pe… aṭṭhaṅgikassa maggassa.


pli: Bhāvanānuyogaṁ anuyuttassa, bhikkhave, bhikkhuno viharato kiñcāpi na evaṁ icchā uppajjeyya:


pli: ‘aho vata me anupādāya āsavehi cittaṁ vimucceyyā’ti, atha khvassa anupādāya āsavehi cittaṁ vimuccati.


pli: ‘Bhāvitattā’tissa vacanīyaṁ.


pli: Kissa bhāvitattā?


pli: Bhāvitattā catunnaṁ satipaṭṭhānānaṁ, bhāvitattā catunnaṁ sammappadhānānaṁ, bhāvitattā catunnaṁ iddhipādānaṁ, bhāvitattā pañcannaṁ indriyānaṁ, bhāvitattā pañcannaṁ balānaṁ, bhāvitattā sattannaṁ bojjhaṅgānaṁ, bhāvitattā ariyassa aṭṭhaṅgikassa maggassa.


pli: Tānassu kukkuṭiyā sammā adhisayitāni, sammā pariseditāni, sammā paribhāvitāni.


pli: Kiñcāpi tassā kukkuṭiyā na evaṁ icchā uppajjeyya:


pli: atha kho bhabbāva te kukkuṭapotakā pādanakhasikhāya vā mukhatuṇḍakena vā aṇḍakosaṁ padāletvā sotthinā abhinibbhijjituṁ.


pli: Taṁ kissa hetu?


pli: tānassu kukkuṭiyā sammā adhisayitāni, sammā pariseditāni, sammā paribhāvitāni.


pli: Evameva kho, bhikkhave, bhāvanānuyogaṁ anuyuttassa bhikkhuno viharato kiñcāpi na evaṁ icchā uppajjeyya:


pli: Bhāvitattā catunnaṁ satipaṭṭhānānaṁ …pe… bhāvitattā ariyassa aṭṭhaṅgikassa maggassa.


pli: Seyyathāpi, bhikkhave, palagaṇḍassa vā palagaṇḍantevāsissa vā vāsijaṭe dissanteva aṅgulipadāni dissati aṅguṭṭhapadaṁ.


pli: No ca khvassa evaṁ ñāṇaṁ hoti:


pli: ‘ettakaṁ vata me ajja vāsijaṭassa khīṇaṁ, ettakaṁ hiyyo, ettakaṁ pare’ti.


pli: Atha khvassa khīṇe khīṇantveva ñāṇaṁ hoti.


pli: Evameva kho, bhikkhave, bhāvanānuyogaṁ anuyuttassa bhikkhuno viharato kiñcāpi na evaṁ ñāṇaṁ hoti:


pli: ‘ettakaṁ vata me ajja āsavānaṁ khīṇaṁ, ettakaṁ hiyyo, ettakaṁ pare’ti, atha khvassa khīṇe khīṇantveva ñāṇaṁ hoti.


pli: Seyyathāpi, bhikkhave, sāmuddikāya nāvāya vettabandhanabaddhāya vassamāsāni udake pariyādāya hemantikena thalaṁ ukkhittāya vātātapaparetāni vettabandhanāni. Tāni pāvusakena meghena abhippavuṭṭhāni appakasireneva paṭippassambhanti pūtikāni bhavanti;


pli: evameva kho, bhikkhave, bhāvanānuyogaṁ anuyuttassa bhikkhuno viharato appakasireneva saṁyojanāni paṭippassambhanti pūtikāni bhavantī”ti.


pli: Navamaṁ.


title_pli: Saṁyutta Nikāya 22.102 10. Pupphavagga

pli: Saṁyutta Nikāya 22.102


pli: 10. Pupphavagga


pli: Aniccasaññāsutta


pli: Sāvatthinidānaṁ.


pli: “Aniccasaññā, bhikkhave, bhāvitā bahulīkatā sabbaṁ kāmarāgaṁ pariyādiyati, sabbaṁ rūparāgaṁ pariyādiyati, sabbaṁ bhavarāgaṁ pariyādiyati, sabbaṁ avijjaṁ pariyādiyati, sabbaṁ asmimānaṁ samūhanati.


pli: Seyyathāpi, bhikkhave, saradasamaye kassako mahānaṅgalena kasanto sabbāni mūlasantānakāni sampadālento kasati;


pli: evameva kho, bhikkhave, aniccasaññā bhāvitā bahulīkatā sabbaṁ kāmarāgaṁ pariyādiyati, sabbaṁ rūparāgaṁ pariyādiyati, sabbaṁ bhavarāgaṁ pariyādiyati, sabbaṁ avijjaṁ pariyādiyati, sabbaṁ asmimānaṁ samūhanati.


pli: Seyyathāpi, bhikkhave, pabbajalāyako pabbajaṁ lāyitvā agge gahetvā odhunāti niddhunāti nicchoṭeti;


pli: evameva kho, bhikkhave, aniccasaññā bhāvitā bahulīkatā sabbaṁ kāmarāgaṁ pariyādiyati …pe… sabbaṁ asmimānaṁ samūhanati.


pli: Seyyathāpi, bhikkhave, ambapiṇḍiyā vaṇṭacchinnāya yāni tattha ambāni vaṇṭapaṭibandhāni sabbāni tāni tadanvayāni bhavanti;


pli: evameva kho, bhikkhave, aniccasaññā bhāvitā …pe… sabbaṁ asmimānaṁ samūhanati.


pli: Seyyathāpi, bhikkhave, kūṭāgārassa yā kāci gopānasiyo sabbā tā kūṭaṅgamā kūṭaninnā kūṭasamosaraṇā, kūṭaṁ tāsaṁ aggamakkhāyati;


pli: Seyyathāpi, bhikkhave, ye keci mūlagandhā kāḷānusārigandho tesaṁ aggamakkhāyati;


pli: evameva kho, bhikkhave, aniccasaññā …pe… sabbaṁ asmimānaṁ samūhanati.


pli: Seyyathāpi, bhikkhave, ye keci sāragandhā, lohitacandanaṁ tesaṁ aggamakkhāyati;


pli: Seyyathāpi, bhikkhave, ye keci pupphagandhā, vassikaṁ tesaṁ aggamakkhāyati;


pli: Seyyathāpi, bhikkhave, ye keci kuṭṭarājāno, sabbete rañño cakkavattissa anuyantā bhavanti, rājā tesaṁ cakkavatti aggamakkhāyati;


pli: Seyyathāpi, bhikkhave, yā kāci tārakarūpānaṁ pabhā, sabbā tā candimappabhāya kalaṁ nāgghanti soḷasiṁ, candappabhā tāsaṁ aggamakkhāyati;


pli: Seyyathāpi, bhikkhave, saradasamaye viddhe vigatavalāhake deve ādicco nataṁ abbhussakkamāno, sabbaṁ ākāsagataṁ tamagataṁ abhivihacca bhāsate ca tapate ca virocate ca;


pli: Kathaṁ bhāvitā ca, bhikkhave, aniccasaññā kathaṁ bahulīkatā sabbaṁ kāmarāgaṁ pariyādiyati …pe… sabbaṁ asmimānaṁ samūhanati?


pli: ‘Iti rūpaṁ, iti rūpassa samudayo, iti rūpassa atthaṅgamo;


pli: iti vedanā …


pli: iti saññā …


pli: iti saṅkhārā …


pli: iti viññāṇaṁ, iti viññāṇassa samudayo, iti viññāṇassa atthaṅgamo’ti—


pli: evaṁ bhāvitā kho, bhikkhave, aniccasaññā evaṁ bahulīkatā sabbaṁ kāmarāgaṁ pariyādiyati, sabbaṁ rūparāgaṁ pariyādiyati, sabbaṁ bhavarāgaṁ pariyādiyati, sabbaṁ avijjaṁ pariyādiyati, sabbaṁ asmimānaṁ samūhanatī”ti.


pli: Dasamaṁ.


pli: Pupphavaggo pañcamo.


pli: Tassuddānaṁ


pli: Nadī pupphañca pheṇañca,


pli: gomayañca nakhāsikhaṁ;


pli: Suddhikaṁ dve ca gaddulā,


pli: vāsījaṭaṁ aniccatāti.


pli: Majjhimapaṇṇāsako samatto.


pli: Tassa majjhimapaṇṇāsakassa vagguddānaṁ


pli: Upayo arahanto ca,


pli: khajjanī therasavhayaṁ;


pli: Pupphavaggena paṇṇāsa,


pli: dutiyo tena vuccatīti.


title_pli: Saṁyutta Nikāya 22.103 11. Antavagga

pli: Saṁyutta Nikāya 22.103


pli: 11. Antavagga


pli: Antasutta


pli: Sāvatthinidānaṁ.


pli: “Cattārome, bhikkhave, antā.


pli: Katame cattāro?


pli: Sakkāyanto, sakkāyasamudayanto, sakkāyanirodhanto, sakkāyanirodhagāminippaṭipadanto.


pli: Katamo ca, bhikkhave, sakkāyanto?


pli: Pañcupādānakkhandhātissa vacanīyaṁ.


pli: Katame pañca?


pli: Seyyathidaṁ—rūpupādānakkhandho, vedanupādānakkhandho, saññupādānakkhandho, saṅkhārupādānakkhandho, viññāṇupādānakkhandho—


pli: ayaṁ vuccati, bhikkhave, sakkāyanto.


pli: Katamo ca, bhikkhave, sakkāyasamudayanto?


pli: Yāyaṁ taṇhā ponobhavikā nandirāgasahagatā tatratatrābhinandinī, seyyathidaṁ—


pli: kāmataṇhā, bhavataṇhā, vibhavataṇhā.


pli: Ayaṁ vuccati, bhikkhave, sakkāyasamudayanto.


pli: Katamo ca, bhikkhave, sakkāyanirodhanto?


pli: Yo tassāyeva taṇhāya asesavirāganirodho cāgo paṭinissaggo mutti anālayo—


pli: ayaṁ vuccati, bhikkhave, sakkāyanirodhanto.


pli: Katamo ca, bhikkhave, sakkāyanirodhagāminippaṭipadanto?


pli: Ayameva ariyo aṭṭhaṅgiko maggo.


pli: Ayaṁ vuccati, bhikkhave, sakkāyanirodhagāminippaṭipadanto.


pli: Ime kho, bhikkhave, cattāro antā”ti.


pli: Paṭhamaṁ.


title_pli: Saṁyutta Nikāya 22.104 11. Antavagga

pli: Saṁyutta Nikāya 22.104


pli: 11. Antavagga


pli: Dukkhasutta


pli: Sāvatthinidānaṁ.


pli: “Dukkhañca vo, bhikkhave, desessāmi dukkhasamudayañca dukkhanirodhañca dukkhanirodhagāminiñca paṭipadaṁ.


pli: Taṁ suṇātha.


pli: Katamañca, bhikkhave, dukkhaṁ?


pli: Pañcupādānakkhandhātissa vacanīyaṁ.


pli: Katame pañca?


pli: Idaṁ vuccati, bhikkhave, dukkhaṁ.


pli: Katamo ca, bhikkhave, dukkhasamudayo?


pli: Yāyaṁ taṇhā ponobhavikā …pe… vibhavataṇhā—


pli: ayaṁ vuccati, bhikkhave, dukkhasamudayo.


pli: Katamo ca, bhikkhave, dukkhanirodho?


pli: Yo tassāyeva taṇhāya asesavirāganirodho cāgo paṭinissaggo mutti anālayo—


pli: ayaṁ vuccati, bhikkhave, dukkhanirodho.


pli: Katamā ca, bhikkhave, dukkhanirodhagāminī paṭipadā?


pli: Ayameva ariyo aṭṭhaṅgiko maggo.


pli: Ayaṁ vuccati, bhikkhave, dukkhanirodhagāminī paṭipadā”ti.


pli: Dutiyaṁ.


title_pli: Saṁyutta Nikāya 22.105 11. Antavagga

pli: Saṁyutta Nikāya 22.105


pli: 11. Antavagga


pli: Sakkāyasutta


pli: Sāvatthinidānaṁ.


pli: “Sakkāyañca vo, bhikkhave, desessāmi sakkāyasamudayañca sakkāyanirodhañca sakkāyanirodhagāminiñca paṭipadaṁ.


pli: Taṁ suṇātha.


pli: Katamo ca, bhikkhave, sakkāyo?


pli: Pañcupādānakkhandhātissa vacanīyaṁ.


pli: Katame pañca?


pli: Seyyathidaṁ—rūpupādānakkhandho, vedanupādānakkhandho, saññupādānakkhandho, saṅkhārupādānakkhandho, viññāṇupādānakkhandho.


pli: Ayaṁ vuccati, bhikkhave, sakkāyo.


pli: Katamo ca, bhikkhave, sakkāyasamudayo?


pli: Yāyaṁ taṇhā ponobhavikā …pe…


pli: ayaṁ vuccati, bhikkhave, sakkāyasamudayo.


pli: Katamo ca, bhikkhave, sakkāyanirodho?


pli: Yo tassāyeva taṇhāya …pe…


pli: ayaṁ vuccati, bhikkhave, sakkāyanirodho.


pli: Katamā ca, bhikkhave, sakkāyanirodhagāminī paṭipadā?


pli: Ayameva ariyo aṭṭhaṅgiko maggo.


pli: Ayaṁ vuccati, bhikkhave, sakkāyanirodhagāminī paṭipadā”ti.


pli: Tatiyaṁ.


title_pli: Saṁyutta Nikāya 22.106 11. Antavagga

pli: Saṁyutta Nikāya 22.106


pli: 11. Antavagga


pli: Pariññeyyasutta


pli: Sāvatthinidānaṁ.


pli: “Pariññeyye ca, bhikkhave, dhamme desessāmi pariññañca pariññātāviñca puggalaṁ.


pli: Taṁ suṇātha.


pli: Katame ca, bhikkhave, pariññeyyā dhammā?


pli: Rūpaṁ, bhikkhave, pariññeyyo dhammo.


pli: Vedanā …pe…


pli: saññā …


pli: saṅkhārā …


pli: viññāṇaṁ pariññeyyo dhammo.


pli: Ime vuccanti, bhikkhave, pariññeyyā dhammā.


pli: Katamā ca, bhikkhave, pariññā?


pli: Rāgakkhayo, dosakkhayo, mohakkhayo—


pli: ayaṁ vuccati, bhikkhave, pariññā.


pli: Katamo ca, bhikkhave, pariññātāvī puggalo?


pli: Arahātissa vacanīyaṁ.


pli: Yvāyaṁ āyasmā evaṁnāmo evaṅgotto—


pli: ayaṁ vuccati, bhikkhave, pariññātāvī puggalo”ti.


pli: Catutthaṁ.


title_pli: Saṁyutta Nikāya 22.107 11. Antavagga

pli: Saṁyutta Nikāya 22.107


pli: 11. Antavagga


pli: Samaṇasutta


pli: Sāvatthinidānaṁ.


pli: “Pañcime, bhikkhave, upādānakkhandhā.


pli: Katame pañca?


pli: Ye hi keci, bhikkhave, samaṇā vā brāhmaṇā vā imesaṁ pañcannaṁ upādānakkhandhānaṁ assādañca ādīnavañca nissaraṇañca yathābhūtaṁ nappajānanti …pe…


pli: pajānanti, sayaṁ abhiññā sacchikatvā upasampajja viharantī”ti.


pli: Pañcamaṁ.


title_pli: Saṁyutta Nikāya 22.108 11. Antavagga

pli: Saṁyutta Nikāya 22.108


pli: Dutiyasamaṇasutta


pli: Seyyathidaṁ—rūpupādānakkhandho, vedanupādānakkhandho, saññupādānakkhandho, saṅkhārupādānakkhandho, viññāṇupādānakkhandho.


pli: Ye hi keci, bhikkhave, samaṇā vā brāhmaṇā vā imesaṁ pañcannaṁ upādānakkhandhānaṁ samudayañca atthaṅgamañca assādañca ādīnavañca nissaraṇañca yathābhūtaṁ nappajānanti …pe…


pli: Chaṭṭhaṁ.


title_pli: Saṁyutta Nikāya 22.109 11. Antavagga

pli: Saṁyutta Nikāya 22.109


pli: Sotāpannasutta


pli: Yato kho, bhikkhave, ariyasāvako imesaṁ pañcannaṁ upādānakkhandhānaṁ samudayañca atthaṅgamañca assādañca ādīnavañca nissaraṇañca yathābhūtaṁ pajānāti.


pli: Ayaṁ vuccati, bhikkhave, ariyasāvako sotāpanno avinipātadhammo niyato sambodhiparāyano”ti.


pli: Sattamaṁ.


title_pli: Saṁyutta Nikāya 22.11 1. Nakulapituvagga

pli: Saṁyutta Nikāya 22.11


pli: 1. Nakulapituvagga


pli: Kālattayaanattasutta


pli: Sāvatthinidānaṁ.


pli: “Rūpaṁ, bhikkhave, anattā atītānāgataṁ;


pli: ko pana vādo paccuppannassa.


pli: Evaṁ passaṁ, bhikkhave, sutavā ariyasāvako atītasmiṁ rūpasmiṁ anapekkho hoti;


pli: anāgataṁ rūpaṁ nābhinandati;


pli: paccuppannassa rūpassa nibbidāya virāgāya nirodhāya paṭipanno hoti.


pli: Vedanā anattā …


pli: saññā anattā …


pli: saṅkhārā anattā …


pli: viññāṇaṁ anattā atītānāgataṁ;


pli: Evaṁ passaṁ, bhikkhave, sutavā ariyasāvako atītasmiṁ viññāṇasmiṁ anapekkho hoti;


pli: anāgataṁ viññāṇaṁ nābhinandati;


pli: paccuppannassa viññāṇassa nibbidāya virāgāya nirodhāya paṭipanno hotī”ti.


pli: Ekādasamaṁ.


pli: Nakulapituvaggo paṭhamo.


pli: Tassuddānaṁ


pli: Nakulapitā devadahā,


pli: Dvepi hāliddikāni ca;


pli: Samādhipaṭisallāṇā,


pli: Upādāparitassanā duve;


pli: Atītānāgatapaccuppannā,


pli: Vaggo tena pavuccati.


title_pli: Saṁyutta Nikāya 22.110 11. Antavagga

pli: Saṁyutta Nikāya 22.110


pli: 11. Antavagga


pli: Arahantasutta


pli: Sāvatthinidānaṁ.


pli: “Pañcime, bhikkhave, upādānakkhandhā.


pli: Katame pañca?


pli: Yato kho, bhikkhave, bhikkhu imesaṁ pañcannaṁ upādānakkhandhānaṁ samudayañca atthaṅgamañca assādañca ādīnavañca nissaraṇañca yathābhūtaṁ viditvā anupādāvimutto hoti.


pli: Ayaṁ vuccati, bhikkhave, bhikkhu arahaṁ khīṇāsavo vusitavā katakaraṇīyo ohitabhāro anuppattasadattho parikkhīṇabhavasaṁyojano sammadaññāvimutto”ti.


pli: Aṭṭhamaṁ.


title_pli: Saṁyutta Nikāya 22.111 11. Antavagga

pli: Saṁyutta Nikāya 22.111


pli: Chandappahānasutta


pli: “Rūpe, bhikkhave, yo chando yo rāgo yā nandī yā taṇhā, taṁ pajahatha.


pli: Evaṁ taṁ rūpaṁ pahīnaṁ bhavissati ucchinnamūlaṁ tālāvatthukataṁ anabhāvaṅkataṁ āyatiṁ anuppādadhammaṁ.


pli: Vedanāya …pe…


pli: saññāya …


pli: saṅkhāresu …


pli: viññāṇe yo chando yo rāgo yā nandī yā taṇhā, taṁ pajahatha.


pli: Evaṁ taṁ viññāṇaṁ pahīnaṁ bhavissati ucchinnamūlaṁ tālāvatthukataṁ anabhāvaṅkataṁ āyatiṁ anuppādadhamman”ti.


pli: Navamaṁ.


title_pli: Saṁyutta Nikāya 22.112 11. Antavagga

pli: Saṁyutta Nikāya 22.112


pli: 11. Antavagga


pli: Dutiyachandappahānasutta


pli: Sāvatthinidānaṁ.


pli: “Rūpe, bhikkhave, yo chando yo rāgo yā nandī yā taṇhā ye upayupādānā cetaso adhiṭṭhānābhinivesānusayā, te pajahatha.


pli: Evaṁ taṁ rūpaṁ pahīnaṁ bhavissati ucchinnamūlaṁ …pe…


pli: vedanāya …


pli: saṅkhāresu yo chando …pe…


pli: evaṁ te saṅkhārā pahīnā bhavissanti ucchinnamūlā tālāvatthukatā anabhāvaṅkatā āyatiṁ anuppādadhammā.


pli: Viññāṇe yo chando yo rāgo yā nandī yā taṇhā ye upayupādānā cetaso adhiṭṭhānābhinivesānusayā, te pajahatha.


pli: Dasamaṁ.


pli: Antavaggo paṭhamo.


pli: Tassuddānaṁ


pli: Anto dukkhañca sakkāyo,


pli: pariññeyyā samaṇā duve;


pli: Sotāpanno arahā ca,


pli: duve ca chandappahānāti.


title_pli: Saṁyutta Nikāya 22.113 12. Dhammakathikavagga

pli: Saṁyutta Nikāya 22.113


pli: 12. Dhammakathikavagga


pli: Avijjāsutta


pli: Sāvatthinidānaṁ.


pli: Atha kho aññataro bhikkhu yena bhagavā tenupasaṅkami …pe…


pli: ekamantaṁ nisinno kho so bhikkhu bhagavantaṁ etadavoca:


pli: “‘avijjā, avijjā’ti, bhante, vuccati.


pli: Katamā nu kho, bhante, avijjā;


pli: kittāvatā ca avijjāgato hotī”ti?


pli: “Idha, bhikkhu, assutavā puthujjano rūpaṁ nappajānāti, rūpasamudayaṁ nappajānāti, rūpanirodhaṁ nappajānāti, rūpanirodhagāminiṁ paṭipadaṁ nappajānāti;


pli: vedanaṁ nappajānāti …


pli: saññaṁ …


pli: saṅkhāre nappajānāti …pe…


pli: Ayaṁ vuccati, bhikkhu, avijjā;


pli: ettāvatā ca avijjāgato hotī”ti.


pli: Paṭhamaṁ.


title_pli: Saṁyutta Nikāya 22.114 12. Dhammakathikavagga

pli: Saṁyutta Nikāya 22.114


pli: Vijjāsutta


pli: Ekamantaṁ nisinno kho so bhikkhu bhagavantaṁ etadavoca:


pli: “‘vijjā, vijjā’ti, bhante, vuccati.


pli: Katamā nu kho, bhante, vijjā;


pli: kittāvatā ca vijjāgato hotī”ti?


pli: “Idha, bhikkhu, sutavā ariyasāvako rūpaṁ pajānāti, rūpasamudayaṁ … rūpanirodhaṁ … rūpanirodhagāminiṁ paṭipadaṁ pajānāti.


pli: Vedanaṁ …


pli: saṅkhāre pajānāti …pe…


pli: Ayaṁ vuccati, bhikkhu, vijjā;


pli: ettāvatā ca vijjāgato hotī”ti.


pli: Dutiyaṁ.


title_pli: Saṁyutta Nikāya 22.115 12. Dhammakathikavagga

pli: Saṁyutta Nikāya 22.115


pli: 12. Dhammakathikavagga


pli: Dhammakathikasutta


pli: Sāvatthinidānaṁ.


pli: “‘dhammakathiko, dhammakathiko’ti, bhante, vuccati;


pli: kittāvatā nu kho, bhante, dhammakathiko hotī”ti?


pli: “Rūpassa ce, bhikkhu, nibbidāya virāgāya nirodhāya dhammaṁ deseti ‘dhammakathiko bhikkhū’ti alaṁvacanāya.


pli: Rūpassa ce, bhikkhu, nibbidāya virāgāya nirodhāya paṭipanno hoti, ‘dhammānudhammappaṭipanno bhikkhū’ti alaṁvacanāya.


pli: Rūpassa ce, bhikkhu, nibbidā virāgā nirodhā anupādāvimutto hoti, ‘diṭṭhadhammanibbānappatto bhikkhū’ti alaṁvacanāya.


pli: Vedanāya ce, bhikkhu …pe…


pli: saññāya ce, bhikkhu …


pli: saṅkhārānañce, bhikkhu …


pli: viññāṇassa ce, bhikkhu, nibbidāya virāgāya nirodhāya dhammaṁ deseti, ‘dhammakathiko bhikkhū’ti alaṁvacanāya.


pli: Viññāṇassa ce, bhikkhu, nibbidāya virāgāya nirodhāya paṭipanno hoti, ‘dhammānudhammappaṭipanno bhikkhū’ti alaṁvacanāya.


pli: Viññāṇassa ce, bhikkhu, nibbidā virāgā nirodhā anupādāvimutto hoti, ‘diṭṭhadhammanibbānappatto bhikkhū’ti alaṁvacanāyā”ti.


pli: Tatiyaṁ.


title_pli: Saṁyutta Nikāya 22.116 12. Dhammakathikavagga

pli: Saṁyutta Nikāya 22.116


pli: Dutiyadhammakathikasutta


pli: Ekamantaṁ nisinno kho so bhikkhu bhagavantaṁ etadavoca:


pli: kittāvatā nu kho, bhante, dhammakathiko hoti;


pli: kittāvatā dhammānudhammappaṭipanno hoti, kittāvatā diṭṭhadhammanibbānappatto hotī”ti?


pli: “Rūpassa ce, bhikkhu, nibbidāya virāgāya nirodhāya dhammaṁ deseti, ‘dhammakathiko bhikkhū’ti alaṁvacanāya.


pli: Catutthaṁ.


title_pli: Saṁyutta Nikāya 22.117 12. Dhammakathikavagga

pli: Saṁyutta Nikāya 22.117


pli: 12. Dhammakathikavagga


pli: Bandhanasutta


pli: Sāvatthinidānaṁ.


pli: “Idha, bhikkhave, assutavā puthujjano ariyānaṁ adassāvī …pe… sappurisadhamme avinīto


pli: rūpaṁ attato samanupassati, rūpavantaṁ vā attānaṁ; attani vā rūpaṁ, rūpasmiṁ vā attānaṁ.


pli: Ayaṁ vuccati, bhikkhave, assutavā puthujjano rūpabandhanabaddho santarabāhirabandhanabaddho atīradassī apāradassī, baddho jīyati baddho mīyati baddho asmā lokā paraṁ lokaṁ gacchati.


pli: Vedanaṁ attato samanupassati …pe… vedanāya vā attānaṁ.


pli: Ayaṁ vuccati, bhikkhave, assutavā puthujjano vedanābandhanabaddho santarabāhirabandhanabaddho atīradassī apāradassī, baddho jīyati baddho mīyati baddho asmā lokā paraṁ lokaṁ gacchati.


pli: Saññaṁ …


pli: saṅkhāre …


pli: viññāṇaṁ attato samanupassati …pe…


pli: ayaṁ vuccati, bhikkhave, assutavā puthujjano viññāṇabandhanabaddho santarabāhirabandhanabaddho atīradassī apāradassī, baddho jīyati baddho mīyati baddho asmā lokā paraṁ lokaṁ gacchati.


pli: Sutavā ca kho, bhikkhave, ariyasāvako ariyānaṁ dassāvī …pe… sappurisadhamme suvinīto


pli: na rūpaṁ attato samanupassati, na rūpavantaṁ vā attānaṁ; na attani vā rūpaṁ, na rūpasmiṁ vā attānaṁ.


pli: Ayaṁ vuccati, bhikkhave, sutavā ariyasāvako na rūpabandhanabaddho, na santarabāhirabandhanabaddho, tīradassī, pāradassī; ‘parimutto so dukkhasmā’ti vadāmi.


pli: Na vedanaṁ attato …pe…


pli: na saññaṁ attato …pe…


pli: na saṅkhāre attato …pe…


pli: na viññāṇaṁ attato samanupassati …pe…


pli: ayaṁ vuccati, bhikkhave, sutavā ariyasāvako na viññāṇabandhanabaddho, na santarabāhirabandhanabaddho, tīradassī, pāradassī, ‘parimutto so dukkhasmā’ti vadāmī”ti.


pli: Pañcamaṁ.


title_pli: Saṁyutta Nikāya 22.118 12. Dhammakathikavagga

pli: Saṁyutta Nikāya 22.118


pli: 12. Dhammakathikavagga


pli: Paripucchitasutta


pli: Sāvatthinidānaṁ.


pli: “Taṁ kiṁ maññatha, bhikkhave,


pli: rūpaṁ ‘etaṁ mama, esohamasmi, eso me attā’ti samanupassathā”ti?


pli: “No hetaṁ, bhante”.


pli: “Sādhu, bhikkhave.


pli: Rūpaṁ, bhikkhave, ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ.


pli: Vedanaṁ …


pli: saññaṁ …


pli: saṅkhāre …


pli: viññāṇaṁ ‘etaṁ mama, esohamasmi, eso me attā’ti samanupassathā”ti?


pli: Viññāṇaṁ, bhikkhave, ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ …pe…


pli: evaṁ passaṁ …pe…


pli: nāparaṁ itthattāyāti pajānātī”ti.


pli: Chaṭṭhaṁ.


title_pli: Saṁyutta Nikāya 22.119 12. Dhammakathikavagga

pli: Saṁyutta Nikāya 22.119


pli: 12. Dhammakathikavagga


pli: Dutiyaparipucchitasutta


pli: Sāvatthinidānaṁ.


pli: “Taṁ kiṁ maññatha, bhikkhave,


pli: rūpaṁ ‘netaṁ mama, nesohamasmi, na meso attā’ti samanupassathā”ti?


pli: “Evaṁ, bhante”.


pli: “Sādhu, bhikkhave.


pli: Rūpaṁ, bhikkhave, ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ.


pli: Vedanaṁ …


pli: saññaṁ …


pli: saṅkhāre …


pli: viññāṇaṁ ‘netaṁ mama, nesohamasmi, na meso attā’ti samanupassathā”ti?


pli: Viññāṇaṁ, bhikkhave, ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ …


pli: evaṁ …pe…


pli: nāparaṁ itthattāyāti pajānātī”ti.


pli: Sattamaṁ.


title_pli: Saṁyutta Nikāya 22.12 2. Aniccavagga

pli: Saṁyutta Nikāya 22.12


pli: 2. Aniccavagga


pli: Aniccasutta


pli: Evaṁ me sutaṁ—


pli: sāvatthiyaṁ.


pli: Tatra kho …pe…


pli: “rūpaṁ, bhikkhave, aniccaṁ, vedanā aniccā, saññā aniccā, saṅkhārā aniccā, viññāṇaṁ aniccaṁ.


pli: Evaṁ passaṁ, bhikkhave, sutavā ariyasāvako rūpasmimpi nibbindati, vedanāyapi nibbindati, saññāyapi nibbindati, saṅkhāresupi nibbindati, viññāṇasmimpi nibbindati.


pli: Nibbindaṁ virajjati; virāgā vimuccati. Vimuttasmiṁ vimuttamiti ñāṇaṁ hoti.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānātī”ti.


pli: Paṭhamaṁ.


title_pli: Saṁyutta Nikāya 22.120 12. Dhammakathikavagga

pli: Saṁyutta Nikāya 22.120


pli: 12. Dhammakathikavagga


pli: Saṁyojaniyasutta


pli: Sāvatthinidānaṁ.


pli: “Saṁyojaniye ca, bhikkhave, dhamme desessāmi saṁyojanañca.


pli: Taṁ suṇātha.


pli: Katame ca, bhikkhave, saṁyojaniyā dhammā, katamaṁ saṁyojanaṁ?


pli: Rūpaṁ, bhikkhave, saṁyojaniyo dhammo;


pli: yo tattha chandarāgo, taṁ tattha saṁyojanaṁ.


pli: Vedanā …pe…


pli: saññā …


pli: saṅkhārā …


pli: viññāṇaṁ saṁyojaniyo dhammo;


pli: Ime vuccanti, bhikkhave, saṁyojaniyā dhammā, idaṁ saṁyojanan”ti.


pli: Aṭṭhamaṁ.


title_pli: Saṁyutta Nikāya 22.121 12. Dhammakathikavagga

pli: Saṁyutta Nikāya 22.121


pli: Upādāniyasutta


pli: “Upādāniye ca, bhikkhave, dhamme desessāmi upādānañca.


pli: Katame ca, bhikkhave, upādāniyā dhammā, katamaṁ upādānaṁ?


pli: Rūpaṁ, bhikkhave, upādāniyo dhammo,


pli: yo tattha chandarāgo, taṁ tattha upādānaṁ.


pli: viññāṇaṁ upādāniyo dhammo;


pli: Ime vuccanti, bhikkhave, upādāniyā dhammā, idaṁ upādānan”ti.


pli: Navamaṁ.


title_pli: Saṁyutta Nikāya 22.122 12. Dhammakathikavagga

pli: Saṁyutta Nikāya 22.122


pli: 12. Dhammakathikavagga


pli: Sīlavantasutta


pli: Ekaṁ samayaṁ āyasmā ca sāriputto āyasmā ca mahākoṭṭhiko bārāṇasiyaṁ viharanti isipatane migadāye.


pli: Atha kho āyasmā mahākoṭṭhiko sāyanhasamayaṁ paṭisallānā vuṭṭhito yenāyasmā sāriputto tenupasaṅkami …pe… etadavoca:


pli: “sīlavatāvuso, sāriputta, bhikkhunā katame dhammā yoniso manasikātabbā”ti?


pli: “Sīlavatāvuso, koṭṭhika, bhikkhunā pañcupādānakkhandhā aniccato dukkhato rogato gaṇḍato sallato aghato ābādhato parato palokato suññato anattato yoniso manasi kātabbā.


pli: Katame pañca?


pli: Seyyathidaṁ—rūpupādānakkhandho, vedanupādānakkhandho, saññupādānakkhandho, saṅkhārupādānakkhandho, viññāṇupādānakkhandho.


pli: Sīlavatāvuso, koṭṭhika, bhikkhunā ime pañcupādānakkhandhā aniccato dukkhato rogato gaṇḍato sallato aghato ābādhato parato palokato suññato anattato yoniso manasi kātabbā.


pli: Ṭhānaṁ kho panetaṁ, āvuso, vijjati yaṁ sīlavā bhikkhu ime pañcupādānakkhandhe aniccato …pe… anattato yoniso manasi karonto sotāpattiphalaṁ sacchikareyyā”ti.


pli: “Sotāpannena panāvuso sāriputta, bhikkhunā katame dhammā yoniso manasi kātabbā”ti?


pli: “Sotāpannenapi kho, āvuso koṭṭhika, bhikkhunā ime pañcupādānakkhandhā aniccato …pe… anattato yoniso manasi kātabbā.


pli: Ṭhānaṁ kho panetaṁ, āvuso, vijjati yaṁ sotāpanno bhikkhu ime pañcupādānakkhandhe aniccato …pe… anattato yoniso manasi karonto sakadāgāmiphalaṁ sacchikareyyā”ti.


pli: “Sakadāgāminā panāvuso sāriputta, bhikkhunā katame dhammā yoniso manasi kātabbā”ti?


pli: “Sakadāgāmināpi kho, āvuso koṭṭhika, bhikkhunā ime pañcupādānakkhandhā aniccato …pe… anattato yoniso manasi kātabbā.


pli: Ṭhānaṁ kho panetaṁ, āvuso, vijjati yaṁ sakadāgāmī bhikkhu ime pañcupādānakkhandhe aniccato …pe… anattato yoniso manasi karonto anāgāmiphalaṁ sacchikareyyā”ti.


pli: “Anāgāminā panāvuso sāriputta, bhikkhunā katame dhammā yoniso manasi kātabbā”ti?


pli: “Anāgāmināpi kho, āvuso koṭṭhika, bhikkhunā ime pañcupādānakkhandhā aniccato …pe… anattato yoniso manasi kātabbā.


pli: Ṭhānaṁ kho panetaṁ, āvuso, vijjati yaṁ anāgāmī bhikkhu ime pañcupādānakkhandhe aniccato …pe… anattato yoniso manasi karonto arahattaṁ sacchikareyyā”ti.


pli: “Arahatā panāvuso sāriputta, katame dhammā yoniso manasi kātabbā”ti?


pli: “Arahatāpi kho, āvuso koṭṭhika, ime pañcupādānakkhandhe aniccato dukkhato rogato gaṇḍato sallato aghato ābādhato parato palokato suññato anattato yoniso manasi kātabbā.


pli: Natthi, khvāvuso, arahato uttari karaṇīyaṁ katassa vā paticayo;


pli: api ca ime dhammā bhāvitā bahulīkatā diṭṭhadhammasukhavihārāya ceva saṁvattanti satisampajaññāya cā”ti.


pli: Dasamaṁ.


title_pli: Saṁyutta Nikāya 22.123 12. Dhammakathikavagga

pli: Saṁyutta Nikāya 22.123


pli: 12. Dhammakathikavagga


pli: Sutavantasutta


pli: Ekaṁ samayaṁ āyasmā ca sāriputto āyasmā ca mahākoṭṭhiko bārāṇasiyaṁ viharanti isipatane migadāye.


pli: Atha kho āyasmā mahākoṭṭhiko sāyanhasamayaṁ paṭisallānā vuṭṭhito yenāyasmā sāriputto tenupasaṅkami; upasaṅkamitvā …pe… etadavoca:


pli: “Sutavatāvuso sāriputta, bhikkhunā katame dhammā yoniso manasi kātabbā”ti?


pli: “Sutavatāvuso koṭṭhika, bhikkhunā pañcupādānakkhandhā aniccato …pe… anattato yoniso manasi kātabbā.


pli: Katame pañca?


pli: Sutavatāvuso koṭṭhika, bhikkhunā ime pañcupādānakkhandhā aniccato …pe… anattato yoniso manasi kātabbā.


pli: Ṭhānaṁ kho panetaṁ, āvuso, vijjati—yaṁ sutavā bhikkhu ime pañcupādānakkhandhe aniccato …pe… anattato yoniso manasi karonto sotāpattiphalaṁ sacchikareyyā”ti.


pli: “Sotāpannena panāvuso sāriputta, bhikkhunā katame dhammā yoniso manasi kātabbā”ti?


pli: “Sotāpannenapi kho āvuso koṭṭhika, bhikkhunā ime pañcupādānakkhandhā aniccato …pe… anattato yoniso manasi kātabbā.


pli: Ṭhānaṁ kho panetaṁ, āvuso, vijjati—yaṁ sotāpanno bhikkhu ime pañcupādānakkhandhe aniccato …pe… anattato yoniso manasi karonto sakadāgāmiphalaṁ …pe…


pli: anāgāmiphalaṁ …pe…


pli: arahattaphalaṁ sacchikareyyā”ti.


pli: “Arahatā panāvuso sāriputta, katame dhammā yoniso manasi kātabbā”ti?


pli: “Arahatāpi khvāvuso koṭṭhika, ime pañcupādānakkhandhā aniccato dukkhato rogato gaṇḍato sallato aghato ābādhato parato palokato suññato anattato yoniso manasi kātabbā.


pli: Natthi, khvāvuso, arahato uttari karaṇīyaṁ, katassa vā paticayo;


pli: api ca kho ime dhammā bhāvitā bahulīkatā diṭṭhadhammasukhavihārāya ceva saṁvattanti satisampajaññāya cā”ti.


pli: Ekādasamaṁ.


title_pli: Saṁyutta Nikāya 22.124 12. Dhammakathikavagga

pli: Saṁyutta Nikāya 22.124


pli: 12. Dhammakathikavagga


pli: Kappasutta


pli: Sāvatthinidānaṁ.


pli: Atha kho āyasmā kappo yena bhagavā tenupasaṅkami …pe… ekamantaṁ nisinno kho āyasmā kappo bhagavantaṁ etadavoca:


pli: “kathaṁ nu kho, bhante, jānato kathaṁ passato imasmiñca saviññāṇake kāye bahiddhā ca sabbanimittesu ahaṅkāramamaṅkāramānānusayā na hontī”ti?


pli: “Yaṁ kiñci, kappa, rūpaṁ atītānāgatapaccuppannaṁ ajjhattaṁ vā bahiddhā vā oḷārikaṁ vā sukhumaṁ vā hīnaṁ vā paṇītaṁ vā yaṁ dūre santike vā, sabbaṁ rūpaṁ ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya passati.


pli: Yā kāci vedanā …pe…


pli: yā kāci saññā …


pli: ye keci saṅkhārā …


pli: yaṁ kiñci viññāṇaṁ atītānāgatapaccuppannaṁ ajjhattaṁ vā bahiddhā vā oḷārikaṁ vā sukhumaṁ vā hīnaṁ vā paṇītaṁ vā yaṁ dūre santike vā, sabbaṁ viññāṇaṁ ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya passati.


pli: Evaṁ kho, kappa, jānato evaṁ passato imasmiñca saviññāṇake kāye bahiddhā ca sabbanimittesu ahaṅkāramamaṅkāramānānusayā na hontī”ti.


pli: Dvādasamaṁ.


title_pli: Saṁyutta Nikāya 22.125 12. Dhammakathikavagga

pli: Saṁyutta Nikāya 22.125


pli: Dutiyakappasutta


pli: Ekamantaṁ nisinno kho āyasmā kappo bhagavantaṁ etadavoca:


pli: “kathaṁ nu kho, bhante, jānato kathaṁ passato imasmiñca saviññāṇake kāye bahiddhā ca sabbanimittesu ahaṅkāramamaṅkāramānāpagataṁ mānasaṁ hoti vidhā samatikkantaṁ santaṁ suvimuttan”ti?


pli: “Yaṁ kiñci, kappa, rūpaṁ atītānāgatapaccuppannaṁ …pe… sabbaṁ rūpaṁ ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya disvā anupādāvimutto hoti.


pli: Yā kāci vedanā …


pli: yā kāci saññā …


pli: yaṁ kiñci viññāṇaṁ atītānāgatapaccuppannaṁ ajjhattaṁ vā bahiddhā vā oḷārikaṁ vā sukhumaṁ vā hīnaṁ vā paṇītaṁ vā yaṁ dūre santike vā, sabbaṁ viññāṇaṁ ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya disvā anupādāvimutto hoti.


pli: Evaṁ kho, kappa, jānato evaṁ passato imasmiñca saviññāṇake kāye bahiddhā ca sabbanimittesu ahaṅkāramamaṅkāramānāpagataṁ mānasaṁ hoti vidhā samatikkantaṁ santaṁ suvimuttan”ti.


pli: Terasamaṁ.


pli: Dhammakathikavaggo dutiyo.


pli: Tassuddānaṁ


pli: Avijjā vijjā dve kathikā,


pli: Bandhanā paripucchitā duve;


pli: Saṁyojanaṁ upādānaṁ,


pli: Sīlaṁ sutavā dve ca kappenāti.


title_pli: Saṁyutta Nikāya 22.126 13. Avijjāvagga

pli: Saṁyutta Nikāya 22.126


pli: 13. Avijjāvagga


pli: Samudayadhammasutta


pli: Sāvatthinidānaṁ.


pli: Atha kho aññataro bhikkhu yena bhagavā tenupasaṅkami; upasaṅkamitvā …pe… ekamantaṁ nisinno kho so bhikkhu bhagavantaṁ etadavoca:


pli: “‘avijjā, avijjā’ti, bhante, vuccati.


pli: Katamā nu kho, bhante, avijjā;


pli: kittāvatā ca avijjāgato hotī”ti?


pli: “Idha, bhikkhu, assutavā puthujjano samudayadhammaṁ rūpaṁ ‘samudayadhammaṁ rūpan’ti yathābhūtaṁ nappajānāti;


pli: vayadhammaṁ rūpaṁ ‘vayadhammaṁ rūpan’ti yathābhūtaṁ nappajānāti;


pli: samudayavayadhammaṁ rūpaṁ ‘samudayavayadhammaṁ rūpan’ti yathābhūtaṁ nappajānāti.


pli: Samudayadhammaṁ vedanaṁ ‘samudayadhammā vedanā’ti yathābhūtaṁ nappajānāti;


pli: vayadhammaṁ vedanaṁ ‘vayadhammā vedanā’ti yathābhūtaṁ nappajānāti;


pli: samudayavayadhammaṁ vedanaṁ ‘samudayavayadhammā vedanā’ti yathābhūtaṁ nappajānāti.


pli: Samudayadhammaṁ saññaṁ …pe…


pli: samudayadhamme saṅkhāre ‘samudayadhammā saṅkhārā’ti yathābhūtaṁ nappajānāti;


pli: vayadhamme saṅkhāre ‘vayadhammā saṅkhārā’ti yathābhūtaṁ nappajānāti;


pli: samudayavayadhamme saṅkhāre ‘samudayavayadhammā saṅkhārā’ti yathābhūtaṁ nappajānāti.


pli: Samudayadhammaṁ viññāṇaṁ ‘samudayadhammaṁ viññāṇan’ti yathābhūtaṁ nappajānāti;


pli: vayadhammaṁ viññāṇaṁ ‘vayadhammaṁ viññāṇan’ti yathābhūtaṁ nappajānāti;


pli: samudayavayadhammaṁ viññāṇaṁ ‘samudayavayadhammaṁ viññāṇan’ti yathābhūtaṁ nappajānāti.


pli: Ayaṁ vuccati, bhikkhu, avijjā;


pli: ettāvatā ca avijjāgato hotī”ti.


pli: Evaṁ vutte, so bhikkhu bhagavantaṁ etadavoca:


pli: “‘vijjā, vijjā’ti, bhante, vuccati.


pli: Katamā nu kho, bhante, vijjā;


pli: kittāvatā ca vijjāgato hotī”ti?


pli: “Idha, bhikkhu, sutavā ariyasāvako samudayadhammaṁ rūpaṁ ‘samudayadhammaṁ rūpan’ti yathābhūtaṁ pajānāti;


pli: vayadhammaṁ rūpaṁ ‘vayadhammaṁ rūpan’ti yathābhūtaṁ pajānāti;


pli: samudayavayadhammaṁ rūpaṁ ‘samudayavayadhammaṁ rūpan’ti yathābhūtaṁ pajānāti.


pli: Samudayadhammaṁ vedanaṁ ‘samudayadhammā vedanā’ti yathābhūtaṁ pajānāti;


pli: vayadhammaṁ vedanaṁ ‘vayadhammā vedanā’ti yathābhūtaṁ pajānāti;


pli: samudayavayadhammaṁ vedanaṁ ‘samudayavayadhammā vedanā’ti yathābhūtaṁ pajānāti.


pli: Samudayadhammaṁ saññaṁ …


pli: samudayadhamme saṅkhāre ‘samudayadhammā saṅkhārā’ti yathābhūtaṁ pajānāti;


pli: vayadhamme saṅkhāre ‘vayadhammā saṅkhārā’ti yathābhūtaṁ pajānāti;


pli: samudayavayadhamme saṅkhāre ‘samudayavayadhammā saṅkhārā’ti yathābhūtaṁ pajānāti.


pli: Samudayadhammaṁ viññāṇaṁ ‘samudayadhammaṁ viññāṇan’ti yathābhūtaṁ pajānāti;


pli: vayadhammaṁ viññāṇaṁ ‘vayadhammaṁ viññāṇan’ti yathābhūtaṁ pajānāti;